text:
Higartil í ár hava 98.900 ferðandi flogið við Atlantic Airways, ið eru 8 prosent fleiri enn sama tíðarskeið í fjør.
Teir fyrstu 5 mánaðirnar í ár vóru tilsamans 98.900 ferðafólk á rutunetinum hjá Atlantic Airways, og tað eru 8 prosent fleiri enn sama tíðarskeið í fjør, tá ið 91.400 ferðafólk flugu við føroyska flogfelagnum.
25.000 ferðandi flugu á rutunetinum hjá Atlantic Airways í mai, og tað er 6 prosent fleiri ferðafólk, sammett við sama mánað í fjør.
Avbjóðingar hava verið við flogferðsluni í mai orsaka av tekniskum ávum. Hóast umstøðurnar ikki hava verið av teimum bestu, hevur eydnast at flogið rættstundis í 82 prosentum av øllum fráferðum í mai – t.e. seinking styttri enn 15 minuttir. Reglusemið var 96 prosent. Higartil í ár er flogið rættstundis í 86 prosentum av øllum fráferðum. Tað er 4 prosentstig betri enn sama tíðarskeið í 2015.
Í summar ber til at ferðast beinleiðis úr Føroyum til níggju ymisk ferðamál: Keypmannahavn, Billund, Aalborg, Reykjavík, Bergen, Edinburgh, Barcelona, Mallorka og Kreta.
Vinaliga
Atlantic Airways
Fleiri upplýsingar fáast frá Jóhonnu á Bergi, stjóra, á telefon 21 37 30..


c: text/html

text:
Róðrarsamband Føroya
“Armar orna, andlit rodna,
spennast sterkar spengur;
árar bogna, homlur togna,
skúmið dreiv um rengur”.
Síðani 2014 hevur guli Ver-liturin sett sín dám á tjóðarítróttin, tá stevnur hava verið kring alt landið, og líka síðani hava vit verið fíggjarligi høvuðsstuðulin hjá Róðrarsambandi Føroya.
Vit gleðast um samstarvið, sum eftir hondini er vorðið heilt nátúrligt fyri okkum. Kappróður er okkara tjóðarítróttur, og hann eru vit øll góð við.
Í hesum tíðarskeiðinum hava vit í tveimum førum havt eitt 360° myndatól umborð á 10 mannafarinum, Drekanum Reyða.
Minnist tú ólavsøku í 2016?
360°: Ólavsøkuróðurin – 10 mannaførini
360° SJÓNBAND: DREKIN REYÐI OG 10 MANNAFØRINI Á ÓLAVSØKUÍmynda tær, at tú sat mitt í verðini? Á stevninum umborð á einum kappróðrarbáti, meðan armar orna og andlit rodna? Meðan sterkar spengur spennast og árar bogna? Tað kanst tú nú. Hetta er eitt 360° sjónband. Her kanst tú uppliva kappróður á ein øðrvísi hátt, og sjónbandið gevur eina kenslu av, at tú í veruleikanum ert umborð.Vit eru umborð á 10 mannafarinum Drekanum Reyða á ólavsøku í ár, og manningarnar spenna í.Soleiðis gert tú: Ert tú á snildfonini, flyt telefonina runt. Ert tú á telduni, flyt myndina runt við músini.Ella kom inn í tína Telebúð og royn tær sonevndu VR-brillurnar frá Samsung. Har kanst tú eisini uppliva róðurin í 360°.
Posted by Ver on Friday, August 12, 2016
Minnist tú vestanstevnu í 2017?
VIDEO: 360° KAPPRÓÐUR 🚣 Tað er Vestanstevnan 2017. Tað er Ormurin Langi. Tað er Drekin Reyði. Tað er Klaksvíkingur 2017. Tað er Havnarbáturin. Tað eru 10-mannaførini. Tað er stavn um stavn. Tað er kappróður í 360°. 👍 Armar orna, andlit rodna, spennast sterkar spengur; árar bogna, homlur togna, skúmið dreiv um rengur. 💪 Njótið! 😲
Posted by Ver on Monday, July 17, 2017

robotstxt: allowed

filter: keep


text:
Video: Nýtt Maersk Supply Starfish verður bygt
Norska Kleven skipasmiðjan hevur lagt eina video á YouTube, ið vísir, hvussu nýggja skipið hjá Maersk Supply Service verður bygt. Skipið, sum er í gerð, er eitt av fimm írestandi skipum til donsku fyritøkuna. Videoin, ið er ein time-lapse, vísir arbeiði í tríggjar mánaðir upp á umleið tveir minuttir.
Hetta er nýbygningur nr. 386. Talan er um eitt skip av slagnum Salt 200 AHTS, sum Salt Ship Design hevur sniðgjørt. Allur Starfish-flotin er eins við eini longd upp á 95 metrar, breidd upp á 25 metrar, eini ROV-garasju til eina ROV Launch and Recovery System (LARS) við innbygdum ROV-eftirlitsrúmi umframt kømur til 52 persónar.
Tað fyrsta av teimum seks skipunum er longu latið Maersk Supply undir navninum Maersk Master. Øll røðin skuldi upprunaliga latast millum fjórða ársfjórðing 2016 og triðja ársfjórðing 2017. Maersk Master varð tó ikki latin fyrrenn í mars í ár, meðan hini fimm írestandi skipini verða latin í ár, næsta ár, og síðsta skipið í 2019.
Kelda: Offshore Energy Today


text:
Ein helt serlig bók, sum kann faldast ú...
Ein helt serlig bók, sum kann faldast út og leggjast á gólvið at spæla við
Ein gávueskja við klassisku søguni Hvar...
Ein gávueskja við klassisku søguni Hvar er Flekk? og einum snurliklúti, sum barnið kann hava í hondini, tá tað skal lurta eftir s&os...
Ein stuttlig bók við ljóðum av djórum. ...
Ein stuttlig bók við ljóðum av djórum. Bókin hevur eisini klaffar at lyfta upp, so her er nógv at tosa um við barnið.
Fitt bók úr pappi við Flekk og vinum ha...
Fitt bók úr pappi við Flekk og vinum hansara
Jólini nærkast í hvørjum, og Flekk pynt...
Jólini nærkast í hvørjum, og Flekk pyntar jólatræ og pakkar gávur inn. Hann heingir hosuna upp, og so er bara at bíða eft...
Ein bók um Flekk skapað sum Flekk!
Ein bók um Flekk skapað sum Flekk!
Seks søgur um Flekk í einum søguskríni....
Seks søgur um Flekk í einum søguskríni. Samna við Flekki fara vit útferð, spæla nýggj spøl og mangt annað.
Stór pappbók við hundahvølpinum Flekki ...
Stór pappbók við hundahvølpinum Flekki og teimum fyrstu orðunum, sum barnið lærir at siga.


text: Tøgn kemur ikki á ting, tað er so vist og satt. Og heldur ikki á prædikustól. Um dagarnar upplivdu vit, at tingsins røðarapallur varð brúktur at niðurgerða átakið hjá Kringvarpinum og Rás2 at spæla føroyskt í eina viku, FMA. Meðan fólk deila á Facebook og grína í skelliláturi, tekur útspilta Kringvarpið tingsins skemt í so stórum álvara, at tað í sjálvum sær verður sett á skrá í morgunsendingini, ið er prime time sum einki annað í allari vikuni. Ein parlamentarisk útsøgn, ið samanber Kringvarpið og Rás2 við einsrættaðar propagandastøðir í einaræðislondum. Also, also, tað er vorðið sum undirhald av tingi til allar veljarar. Um onkur skuldi hildið, at tað bara eru aldrandi tingmenn, ið fáast við grovkornað skemt í almenna rúminum, so fara tey skeiv. Ja, so blóðskeiv. Tí eisini yngra liðið ber okkum javnan skemt, ella í hvussu er orð og talu, sum vit eins og í fyrra førinum so glaðbeint deila á Facebook og grína eftir í skelliláturi. Tað er ungi bíbliutýðarin úr Rituvík, sum í netbornum prædikum við fleiri áhoyrarum enn nakar vígdur prestur ella pastorur í landinum kunnu savna, talar um navnsnevndar og núlivandi oyggjafelagar, sum hann dømir til ævigt fortapilsi eftir heimagjørdum prinsippum. Meðan vit flenna og sláa okkum á lørini, tekur eingin ábyrgd av hesi undirhaldsbyrðu, ið er eitrandi skemti, sum verður varpað út í almenna rúmið. Veit heldur ikki, hvør skuldi steðga einum tílíkum óðum prædikumanni, men ein politikari, sum ikki er uttanflokka, hevur altíð eitt skipað knýti og bakland. Men har er so eiðasørt, at nakar letur við seg koma. Ímeðan kunnu vit grunda yvir og rannsaka í okkara innasta fólkaræðsliga jørðildi, tá umræður undirhald í almenna rúminum, hvat tað er, sum stuðlar upp undir og eggjar til hesa undirhaldsbyrðu, ið er ein ovurhonds trongd, altíð at tosa til innara svínhundin og so bara flenna býtt og siga at tað varð tikið úr samanhanginum. Hvussu leingi skulu vit aldrandi veljarar og lurtarar lata okkum hesa undirhaldsbyrðu lynda? Nei, eg bara spyrji...


text:
Man tað vera so, Elsebeth?
Sum býráðspolitikkari má eg viðmerkja.
Neyvan var býarbygging ella høvuðsstaðarbygging málið, tá fyrsta bygningsverkið, ið skuldi hava eftirlitið vid skipaferðsluni millum ‘Østersøen og Målaren”, sá dagsins ljós. Men vaksandi virksemi og seinni økt virksemi øllum hesum flutningi og uttanlandssamskifti viðvíkjandi, bleiv til ein skjótt vaksandi og størsta býin í Svøríki. Í 1634 tá kongshúsið, ríkisdagurin og centraladministration bleiv flutt og samlað á einum staði, gjørdist Stockholm til høvuðsstað.
Á sama hátt var Oslo ikki høvuðsstaður fyrr enn barnleysi kongurin doyði og beiggin Håkon, sum tá var búsitandi í Oslo, bleiv kongur. Hann avgjørdi í 1314, at býurin skuldi verða høvuðsstaður í landinum og at øll segl í ríkinum skuldu í varðveitslu hjá kanslaranum – landsins fyrisitingarliga leiðara. Kanslaraembætið var tengt at próvstaembæti, og henda samanrenning bleiv ein valdsmiðdepil, sum førdi til stóra tilflyting og býarvøkstur.
Ikki tí eg skal halda áfram og greiða frá høvuðsstaðar- ella stórbýaruppruna, ella rógva afturá okkara høvuðsstað og spyrja hví Havnin bleiv til Havnina.
Men tað tykist so, at ein landsumsiting við tilknýttum virksemi hevur verið samlað, og hevur trekt til sín fólk, førleikar, stórrakstrarfyrimunir og meira, ígjøgnum øldir.
At samanlíkna okkara smálandaviðurskifti við omanfyri, er nakað djarvt og kann man siga, at viðurskiftini, við nútíðarbrillum, ikki neyðvendugvís skulu síggja soleiðis út.
Tó skulu vit semjast um, at eitthvørt land má hava ein størri bý ella eitt kraftcentur, og í okkara føri hava vit júst knógvað okkum upp á hesi tjúgutúsund fólkini, sum avgjørt er eitt minimum fyri at røkka málinum um kraftcentur, býartrivna, tilflyting og vøkstur.
Og sostatt fáa øll okkara, ið hava lisið og lært uttanlands, valið – antin býarlív ella sokallað bygdalív. Flytir tú meira úr Havnini – verður ikki valið, men tað heila meira bygdalív.
Og hvønn ‘tiltrekkja’ vit tá úr útlandinum – ella hvørjar førleikar tiltrekkja vit?
Fáa vit fyrimunir – ‘dugnaskapskoncentratiónir og synergiir’?
Byggja vit land ella byggja vit bygdir?
Ella mugu vit ikki bæði?
Latið okkum semjast og standa saman um størstu avbjóðingina sum, ikki er Havnin mótvegis bygdunum, men Føroyar mótvegis umheiminum.
Alt annað er tann vísi deyði.
Tað er altíð dýrt at vilja tað sama sum flest hini – at búgva har hini vilja búgva. Men eg vil geva Elsebeth rætt í, at húsaprísirnir í Havnini eru ov høgir, at tað politiska handverkið ikki hevur nýtt nýggjastu amboðini og at man:
bæði býar- og landspolitiskt, átti at ført ein tíðarhóskandi og fjølbroyttari bústaðarpolitikk,
partvís bíðaði við almennum byggivirksemi, sum viðførdi prísvøkstur,
ikki bert lat stuðul (rentustuðul) til eina íbúðarloysn, sethús,
gjørdi lógarbroytingar, sum loyvdu ymsum eigaraformum
Og so framvegis.
Hetta var orsøkin til húsaprísirnar og ikki miðvís centralisering ella nýíløgur í Havnini, sum flestu eru av dagføringarligum slagi.
Við vón um samstarv og politiskt hugflog til bæði størri og minni kraftcentur – landinum og landastødd at frama.
Bergun Kass
býráðslimur


text:
1. Alt er nú so fagurt, ljóst og gott,
sangur hoyrist, tað er jólanátt.
Stundin er so sæl,
vit hugna okkum væl
– bert altíð hevði verið jólanátt.
Niðurlag: Ja, hvør ein dagur verður eins og jól
um várið, heystið og í summarsól.
Um bert Harrans kærleiki
fyllir mannahjørtuni,
so vera allir dagar eins og jól.
2. Vit øll halda henda fagra dag
við at frøast og vera glað.
Vit njóta henda frið,
sum jú kann vara við
– um bert hvør dagur verður sum í dag.
3. Brátt so er ein nýggjur dagur her,
vit stúra fyri, hvat hann við sær ber,
hvat hann vil geva mær,
hvat hann vil veita tær.
Kann hugsast, at hann friðardagur er.


text:
Kapping í tvímansleiki á Kambsdali 4. mars
Friday, March 3, 2017 8:42:36 PM
Dato: Leygardagin 4. mars 2017 frá kl. 9.00
Stað: Ítróttarhøllin á Kambsdali
Greinar Harra ella damu-double í
U11/13 bólki AB og CD.
U15/17 bólki AB og CD.
Vaksin bólki A ella B
Gjald: U11 - U17 100 kr parið. Vaksin: kr. 150,- fyri parið.
Skal gjaldast í høllini á kappingardegnum.
Tilmelding: Feløgini skulu senda samlaða tilmelding til if.ketsja@gmail.com í
seinasta lagi mánadagin 20. februar kl 18.00.
Avboð: Ber ikki til at møta til kappingina (til dømis vegna sjúku), verða tit vinarliga
biðin um at melda avboð: Til if.ketsja@gmail.com ella Sólgerð 519655


text:
Sverri Egholm
10.06.2017 - 10:31
Tað var fyrrapartin í gjár, at eldur kom í virkið hjá Varðanum Pelagic og tað kolaðist upp. Virkið var eitt stórt arbeiðspláss í Suðuroynni, og í dag takka Varðin Pelagic øllum, sum hjálptu til í gjár.
Takkarskrivið er soljóðandi:
Varðin Pelagic harmast almikið um støðuna á virkinum á Tvøroyri, men vit eru samstundis sera takksom fyri, at øll komu út av virkinum rættstundis í øllum góðum, og at tað annars ikki stóðst nakar álvarsligur mansskaði í sambandi við ógvusliga eldsbrunan.
Varðin Pelagic vil hervið takka so hjartaliga fyri alla hjálp, samstarv og vælvild frá sløkkiliðum, bjargingarfeløgum og hjálparfólki úr allari suðuroynni, tilbúgvingini hjá Tvøroyrar kommunu og landinum, MRCC, løgregluni, tilbúgvingini og starvsfólkum hjá Varðanum Pelagic, Suðuroyar sjúkrahúsi, tyrluni hjá Altantsflog, Strandfaraskipum Landsins, manningunum á Brimli, Tjaldrinum, Samson, Triton og Smyril, sløkkiliðsfólki úr Tórshavn og frá Vága Floghavn, starvsfólki í ítróttarhøllini í Trongisvági og tvøráfólki annars, sum á ein fyrimyndarligan hátt hava samstarvað og gjørt sítt ítasta fyri at hjálpa til henda lagnudagin.
Eisini ein hjartans tøkk til tykkum mongu, sum lótu dyrnar upp kring alla suðuroynna fyri at hýsa fólki, sum í skundi mátti fara frá húsi og heimi.
Somuleiðis tøkk fyri blíðar heilsanir úr nær og fjar.
Hóast hetta er ein dyggur smeitur fyri Varðan Pelagic og ikki minst starvsfólk okkara, so fløvar tað at vita, at tá neyðin er størst, er hjálpin næst. Ein slíkur stuðul gevur okkum enn størri áræði at reisast aftur sum skjótast.
Hjartans tøkk øll somul.
Nevnd og leiðsla í Varðanum Pelagic


text:
Barnaverndartænastan við Skálafjørðin leitar eftir dagligum leiðara.
Sjóvar, Nes-, & Runavíkar kommuna reka felags barnaverndartænastu, sambært § 4, stk. 1, 4, 5 og § 6, stk. 2, í Barnaverndarlógini. Barnaverndartænasta er at skilja sum felags barnaverndarnevnd og felags barnaverndarumsiting, sambært § 6, stk. 2, í lógini.
Tær tríggjar kommunurnar hava undirskrivað nýggja avtalu um barnavernd, sum er góðkend av Almannamálaráðnum. Sambært avtaluni er ætlanin, at Barnaverndarumsitingin verður skipað sum ein sjálvstøðug eind, ið skal stjórnast av einum leiðara, sum hevur ábyrgd av dagligu fyrisitingarligu og fíggjarligu leiðsluni. Roknað verður við, at dagligi leiðarin part av avbeiðstíðini fer at virka sum málsviðgeri.
Barnaverndartænastan við Skálafjørðin søkir eftir einum framsøknum leiðara/ málsviðgera til hetta starvið. Evsta markið fyri at lata umsóknir inn er hin 28. august 2017, og ætlanin er, at viðkomandi, ið settur verður, byrjar í starvinum hin 1. oktober 2017.
Hetta snýr seg um eitt avbjóðandi starv á einum spennandi arbeiðsplássi við góðum starvsfeløgum. Uppgávurnar hjá Barnaverndartænastuni fevna m.a. um at menna tænastu, málsviðgerð, kanningar og samrøður við bæði børn og vaksin. Ein partur av virkseminum er eisini at tryggja, at børn, sum vaksa upp undir viðurskiftum, ið kunnu skaða teirra heilsu og menning, fáa neyðuga hjálp og umsorgan rættstundis – fyri at hesi kunnu hjálpast til ein tryggan uppvøkstur.
Samlaða játtanin til Barnaverndartænastuna er í fíggjarárinum 2017 áleið 11 milliónir krónur. Tænastan er nógv vaksin hesi seinastu árini, og tí varð hildið rættast at skipa hana sum sjálvstøðuga eind. Frameftir er umráðandi, at leiðslan fyri tænastuni, politisku skipanirnar í teimum trimum kommununum og fíggjarligu heimildirnar, ganga hond í hond. Tí krevst neyv fíggjarstýring innanvert karmarnar av lóggávu og kunngerðum.
Barnaverndarumsitingin ger nýtslu av umsitingarligu skipanunum, t.d. journal-, bókhalds- og telefonskipanini hjá Runavíkar kommunu. Í øðrum viðurskiftum enn barnaverndarmálsviðgerðum vísir Barnaverndarumsitingin til borgarstjóran í Runavíkar kommunu, sum er ovasti fyrisitingarleiðari og er bindilið millum kommunurnar í samstarvinum. Felags barnaverndarnevnd er fyri alt økið, og í høpinum er ein nýggjur stýrisbólkur settur, mannaður við teimum trimum borgarstjórunum, ið skal stjórna gongdini í samstarvinum, leggja fíggjarætlanir, tryggja, at árligu játtanirnar verða hildnar, og at hava eftirlit við, at starvsfólkaorka og starvsfólkaviðurskifti eru nøktandi til at fremja góða og nøktandi barnaverndarmálsviðgerð.
Meginuppgávurnar í starvinum eru:
• at hava leiðsluligu og fakligu ábyrgdina av Barnaverndartænastuni við Skálafjørðin, soleiðis, at hendan til eina og hvørja tíð verður dagførd og virkar í tráð við galdandi lógir og reglur
• at virka sum leiðari hálva tíð og málsviðgeri hálva tíð
• at luttaka á leiðarafundum á Barnaverndarstovuni og øðrum viðkomandi fundum við samstarvsfeløgum
• at hava ábyrgd av fakligu menningini í Barnaverndartænastuni
• at hava ábyrgd fyri trivnaðinum í Barnaverndartænastuni
• at hava fíggjarliga ábyrgd av játtanini hjá Barnaverndartænastuni
• at ganga á odda, fylgja við og kunna seg um ta menning, sum fer fram á økinum
• at hava ábyrgd av, at tilmælir til Barnaverndarnevndina eru fakliga væl undirbygd
• at hava ábyrgd av, at Barnaverndarlógin, Fyrisitingarlógin v.m. verða fylgdar
• at hava ábyrgd av SSP-samstarvinum
• at hava ábyrgd av tvørfakliga samstarvinum
• at hava ábyrgd av hagtalsskipanini.
Barnaverndartænastan við Skálafjørðin (BVS) væntar, at umsøkjarin hevur:
• viðkomandi útbúgving(ar) og arbeiðsroyndir, sum eru viðkomandi í mun til barnaverndarøkið
• góð samstarvsevni, er fleksibul og ikki minst eigur samstarvsvilja í sær
• virðing fyri og vilja til at samstarva við politisku skipanina
• í sær evnini at vera ábyrgdarfullur, miðvísur og kann arbeiða sjálvstøðugt
• evnini at vera positivur og førleikan at síggja, finna og fremja skilagóðar loysnir.
Setanarviðurskifti:
Starvið verður lønt sambært sáttmála ímillum Kommunala Arbeiðsgevarafelagið og avvarðandi fakfelag.
Umsókn:
Umsókn við prógvum, c.v. og øðrum viðkomandi skjølum, skulu sendast til: Runavíkar kommunu, Heiðavegur 26, FO-600 Saltangará, ella til teldupostadressurnar: runavik@runavik.fo og tobbi(at)runavik.fo.
Freist:
Umsóknin skal vera Runavíkar kommunu í hendi í seinasta lagi hin 28. august 2017. Meira fæst at vita um starvið, við at ringja til Tórbjørn Jacobsen, borgarstjóra, á telefon 237015, ella til skrivaran Dinnu Jensen, á telefon 237021.
BVS tilskilar sær rættin til ikki at seta nakran av umsøkjarunum, og um neyðugt at lýsa starvið av nýggjum.
Barnaverndartænastan við Skálafjørðin (BVS)
Heiðavegur 26,
FO-600 Saltangará,
Føroyar.
Kommunurnar hava samstarvað um barnavernd síðani 1. januar 2006. Samanleggingar av kommunum í økinum hava havt tað við sær, at Sjóvar, Nes- & Runavíkar kommuna nú einsamallar varða av barnaverndini í einum øki, har gott og væl seks túsund fólk búgva. Nýggj og dagførd avtala er gjørd ímillum kommurnar fyri kortum, sum er góðkend av Almannamálaráðnum.
23 bygdir eru í økinum og Barnaverndartænastan við Skálafjørðin (BVS) heldur í løtuni til í skrivstovum í Saltangará, í grannalagnum hjá umsiting Runavíkar kommunu. Leiðarin, ið settur verður, kemur saman við Stýrisbólkinum at gera av, hvussu BVS verður skipað, eisini starvsfólkum viðvíkjandi.


text:
Broytingar í sethúsum eru mangan stórar og umfatandi íløgur.
Alsamt fleiri krøv verða sett privatari bygging, umbygging og umvæling. Hettar førir hetta við sær, at sethúsaánarar noyðast at hava størri og størri yvirlit í samband við slíkar stórar verkætlanir. Júst hetta er eisini galdandi, tá ið tað snýr seg um at skifta klædning.
Verður farið undir at skifta klædning ella aðrar líknandi verkætlanir, verður í stóran mun ein føst mannagongd fylgd. Hetta vil siga, at verkætlanin í høvuðsheitum fylgir nøkrum ávísum stigum, sum koma í fastari raðfylgu.
Niðanfyri er raðfylgja sett upp, sum stig fyri stig vísir, hvussu farið kann vera fram á skilagóðan hátt viðvíkjandi at skifta klædning á sethúsum og harvið tryggja besta úrslitið.
Les eisini um BK17: 1.januar 2017 kom nýggja bygningskunngerðin BK17 í gildi, sum m.a. hevur til endamáls at tryggja grøna bygging, orkusparing og heilsugott inniumhvørvi, og er sostatt at meta sum eitt kærkomið amboð til øll tey, sum t.d. ætla at byggja, umbyggja ella umvæla ein bygning.
Støðulýsing
Fyrsta stig á leiðini at skifta klædning er, at ein meting verður gjørd, har ið hugt verður eftir, um neyðugt er at skifta klædningin. Í hesum sambandi er vert at hava í huga, at klædningur á sethúsum í høvuðsheitum hevur tvey endamál.
- Fyrra endamálið við klædningi er, at hann er við til at skapa útsjóndina á sethúsunum. Í slíkum føri er útgangsstøði fyri at skifta klædningin tískil, at ein ynskir ein øðrvísi stíl.
- Seinna endamálið við klædningi er týdningarmiklari, nevniliga at hann verjir húsini móti veðri. Í slíkum førum er útgangsstøði fyri at skifta klædningin tískil møguliga, at verandi klædningurin er rotin, ella at húsini skulu bjálvast betur.
Ein munagóð støðulýsing tekur útgangsstøði í einstøku húsunum. Viðmælt verður, at ein tosar við fakfólk, ið hava servitan á økinum og eru von við at arbeiða við teimum krøvum, ið verða sett nýbygging, umvæling og umbygging, t.d. teimum krøvum, ið verða sett fram í BK17. Á hendan hátt tryggjar ein seg sjálvan og sína verkætlan.
Fakfólk kunnu kanna, um húsini hava tørv á betri bjálving og við støði í staðsetingini hjá húsunum, t.e. um tey veðurliga standa ábært ella ikki, geva góð ráð um hvat fyri slag av klædningi tey meta hóska seg væl til húsini. Til ber t.d. at velja millum timbur, eternit og alminium. Valið er eisini treytað av, um ein ynskir viðlíkahaldsfrían klædning ella ikki, um ein ynskir eina grova ella fína útsjónd o.s.fr. Síðst, men ikki minst, kunnu fakfólk eisini gera eina fíggjarliga meting av, hvussu nógv einstaka verkætlanin væntandi fer at kosta. Á tann hátt fær ein upplýst, um tað fíggjarliga loysir seg at skifta klædningin.
Finn veitara
Verður eftir støðulýsingina komið til ta niðurstøðu, at verkætlanin við at fáa nýggjan klædning skal fremjast í verki, verður farið undir at leita eftir veitara, ið kann fremja verkætlanina. Ein góð og løtt loysn er tá at stovna sær brúkara her á www.veita.fo, ið er heimasíða, ið virkar sum sambindingarliður millum veitarar og útbjóðarar á føroyska marknaðinum. Tað er kostnaðarfrítt hjá øllum útbjóðarum at nýta hesa heimasíðu.
Eftir at hava skrásett seg sum útbjóðara á heimasíðuni, er næsta stig at stovna uppgávuna, ið ein hevur tørv á skal verða framd í verki – í hesum føri at skifta klædning. At stovna uppgávur á heimasíðuni er bæði lætt og ómakaleyst. Fleiri stig eru, ið hava til endamáls at lýsa uppgávuna so væl sum til ber. Ein verður vegleiddur gjøgnum alla tilgongdina, umframt at ein kann viðhefta fílur, ið enn neyvari megna at lýsa uppgávuna. Í samband við at skifta klædning kann talan t.d. vera um myndir av húsunum, tilfarslisti ella viðkomandi útrokningar. Eftir at uppgávan er stovnað, verður hon send til góðkenningar hjá heimasíðuni. Hetta verður gjørt fyri at tryggja, at uppgávan er nóg væl lýst. Tú frættir, tá ið uppgávulýsingin er góðkend, ella um fleiri upplýsingar eru neyðugar fyri at uppgávulýsingin kann verða góðkend.
Vit hava fakfólk, ið kunnu hjálpa tær, les meira her!
Útbjóðari
Sum útbjóðari er ikki neyðugt at leita eftir fyritøkum, ið kunnu loysa uppgávuna. Tað er nevniliga soleiðis, at eftir at uppgávan er stovnað og góðkend, sendir heimasíðan øllum veitarum, sum uppgávan er viðkomandi fyri, ein teldupost, sum boðar frá nýggju uppgávuni. Teir veitarar, ið eru áhugaðir og kunnu loysa uppgávuna, senda síðan sjálvir útbjóðaranum tilboð uppá uppgávuna, ið viðkomandi hevur stovnað. Møguleiki er sostatt fyri, at tú fært fleiri tilboð. Tú kanst velja tað tilboðið burturúr, ið tú metir hóskar best til tín tørv.
Legg til merkis, at tess betri lýsingin av uppgávuni er, tess størri er møguleikin fyri, at tú fært fleiri og nágreinilig tilboð frá veitarum.
Ymiskt er, hvussu long tíð gongur, frá tí at tú sum útbjóðari hevur stovnað eina uppgávu, til tú fært tilboð frá veitarum. Hetta er treytað av, hvussu nógv veitarar hava at gera. Tískil er tað altíð ein fyrimunur fyri teg, um tú stovnar uppgávuna í góðari tíð. Hetta tí, at veitarar tá fáa betri tíð at koma við tilboðum, umframt at tú harvið eisini fært betri tíð til at umhugsa tey innkomnu tilboðini.
Tað er ikki bindandi at taka av einum tilboðið, men viðmælt verður, at øll tilboð fáa svar. T.v.s. at tú eisini boðar veitarum frá, um tú ikki tekur av teirra tilboði. Um eitt tilboð nøktar tín tørv, verður tikið av tilboðnum umvegis heimasíðuna. Viðmælt verður at sáttmáli verðru undirskrivaður millum teg sum útbjóðara og veitaran.
Eftirmeting
Eftir at uppgávan er loyst, fært tú á heimasíðuni møguleika gjølla at eftirmeta veitaran, ið loysti tína uppgávu. Hetta er týdningamikil liður í tilgongdini, tí á hendan hátt kunnu onnur fáa ágóðan av tínum royndum við ávísum veitaranum, eins og tú á sama hátt fært ágóðan av royndum hjá øðrum útbjóðarum á heimasíðuni.
Fyri at tryggja útbjóðarar á www.veita.fo so væl sum til ber, tilskilar heimasíðan sær at strika veitarar, um tað vísir seg, at teir ferð eftir ferð ikki megna at loysa uppgávur á nøktandi hátt. Henda mannagongd tryggjar eisini, at trúvirðið á heimasíðuni og veitarunum á henni framhaldandi verður varðveitt.
Les eisini: Hvussu fái eg besta tilboðið?


text:
Nøvn: Fríða Jórunardóttir (f. Andreassen) og Sigmund Jógvansson (f. Jørgensen)
Brúdleypsdagur: 26.03.2016
Stað fyri vígsluna: í Sandagerði
Tal av gestum:
Til vígsluna komu tey sum høvdu hug at koma og eisini til móttøkuna eftir vígsluna. Tí er tað ringt at meta um, hvussu nógv komu.
Endalig fíggjarætlan:
Kr. 35.000,-
Myndir: SolArt
Fríða og Sigmund greiða frá
Fríða (f. 25.05.1990): Starvast sum hjálparfólk á Dagstovninum á Hamrinum (havi starvast har 2 ár í mars).
Sigmund (f. 24.09.1989): Bleiv útbúgvin lærari í 2015. Lesur nú MA í føroyskum á Føroyamálsdeildini og verður liðugur í summar 2017.
Vit komu saman í septemburmánað í 2008.
Vit kunnu ikki siga annað enn, at har er nógv hent hesi árini vit hava verið saman.
Saman eiga vit trý deilig børn. Óðin 7 ár, Reðin 5 ár, og Flykru 2 ár.
Vit keyptu hús í desembur 2014 og fluttu inn júst 2 ár eftir keypið vegna umbygging.
Fíggjarætlan:
Upprunaliga var fíggjarætlanin kr. 30.000, men endaðu við at koma upp á kr. 35.000. Tað var ongantíð meiningin at brúka nógvar pengar, tí at vit vildu ikki halda brúdleyp fyri innbodnum, men eina vígslu og opið hús. Við at hugsa kreativt, leita eftir bíligum loysnum og við ótrúliga góðari hjálp frá vinum og familju fingu vit alt at hanga saman.
Hví júst hetta slag av brúdleypi?
Haldi vit bæði hava altíð ynskt okkum eitt øðrvísi brúdleyp. Sum børn hava vit bæði verið fleiri summur vesturi í Mykinesi. Tá vit so blivu par og fóru at práta um ynski og dreymar, so ynsktu vit bæði at giftast vesturi í Mykinesi. Foreldrini hjá Sigmundi vórðu gift har vesturi í juni 1991. Men so bleiv ikki hjá okkum.
Vit ynsktu okkum samstundis eitt várbrúdleyp, og báturin (Jósup) byrjar ikki at sigla út til Mykinesar fyrr enn 1 mai. So fóru vit at hugsa onnur støð, har vit hava havt nógvar góðar løtur, bæði sum børn sjálv og eisini sum par og seinni sum familja. Tað tók ikki langa tíð so var tað funnið. Sandagerði! Fleiri ristu við høvdunum. Søgdu, at vit vóru ikki í ordan at hava vígsluna uttandura í mars. “Um tað fer at regna, hvat gera tit so”? Okkara svar til hesi spyrjandi var: “Tað finna vit útav”. Har var sum so eingin plan-B.
Stutt frágreiðing av brúdleypsdegnum:
26.03.2016 kl. 14 var vígsla í Sandagerði. Flaggsteinar við Merkinum, reyða langteppið, heiðursportur, ballónir og vakrar blómur prýddu sandin henda vakra várdag.
Elsti sonur okkara, Óðin, fylgdi Lunu, tíkini sálu, niðan til okkara við ringunum, sum vóru um hálsin á henni.
Vit sungu tveir sálmar, gingu eftir reyða teppinum niðan í ein Rolls Royce, sum koyrdi okkum runt í Havnini og aftur í Sandagerði at taka myndir.Síðan varð koyrt í Hornahúsið til móttøkuna. Eftir tað varð farið niðan til Hotel Føroyar í brúðarsvituna. Kl. 20 fóru vit bæði brúðarklødd oman í Áarstovu at fáa okkum at eta.
Brúðarkjólin:
Tað er altíð ein vandi at keypa á netinum, tí ikki er tað altíð, at tú fært júst tað, tú bílegði. Eftir at hava leitað leingi á netinum, var hann funnin. Keyptur kl. 01 um náttina. Hann skuldi seymast eitt lítið sindur um um hálsin, og tað var alt. Dreymakjólin. Eisini lænti eg eina vakra kápu frá systkinabarninum, ið giftist í desembur 2015.
Klæðini hjá brúðgóminum:
Føroysk klæði, egin ogn. Frá familju og kenningum lænti hann hvítan vest og hvítar hosur.
Óðin & Reðin vóru eisini í føroyskum klæðum, og Flykra var í bundnum brúðargentukjóla, sum omman hevði bundið.
“Alt gekk sum tað skuldi. Vit fingu veruliga okkara dreymabrúdleyp”Fríða
Í staðin fyri at halda veitslu sum vanligt, valdu vit at gera brúðardagin til okkara dag. Tí var móttøka eftir vígsluna, har til bar at heilsa uppá og ynskja okkum til lukku. Púra óvænta, meðan øll hugna sær við køkum, frukt og drekkandi, kemur bólkurin Marius innum at framføra nøkur løg. Hetta var ein ótrúlig brúðargáva.
Av tí at vit høvdu valt at brúðardagurin skuldi snúgva seg um okkum bæði, so gjørdu vit av, at opið hús skuldi verða dagin eftir brúdleypið. Hóast húsini enn vóru undir umvæling, snøggaðu og pyntaðu vit um, og hetta riggaði eisini avbera væl. Har kom rættiligt lív í. Kalt borð og drekka var at fáa. Har komu millum 150-200 fólk. Eisini settu vit eina heimagjørda myndaboks upp. Uttan familju, vinir og kenningar hevði hetta als ikki rigga so væl, sum tað gjørdi, og tað eru vit so sera takksom fyri.
Tað besta við degnum:
At alt gekk, sum tað skuldi. Vit fingu veruliga okkara dreymabrúdleyp.
Brúðarferðin:
Vit hava ikki verið enn, men vit fara til Edinburg í mars.
Annað:
– Brúðarringarnar hjá okkum, sum ein vinmaður hevur gjørt, eru gjørdir úr hvalatonn.
– Blómurnar vórðu keyptar frá Árstíðunum.
Eitt gott ráð til komandi brúðarpør:
Tað ræður um at halda høvdið kalt. bæði við fyrireikingunum og brúðardegnum sjálvum. Minnist hvønn annan! Hetta er tykkara dagur, sum vísir tykkara kærleika fyri hvørjum øðrum. Tað er ógvuliga skjótt at gloyma tað burtur í øllum fyrireikinginum.
Sjálv fekk eg eini góð ráð til stóra dagin, sum eg tók til mín: Minst til at njóta hvørt sekund av degnum, áðrenn tit vita av, so er hann av.
Deil greinina


text:
Tónleikarar á veg
Eitt komandi ættarlið av konsertleikarum úr Musikkskúla Miðnámi fara at hava tvær framførslur, í ávikavist Mentanarhúsinum í Fuglafirði hóskvøldið 18. mars kl. 20 og í Norðurlandshúsinum sunnudagin 21. mars kl. 16. Hetta verður gjørt undir yvirskriftini: “Framtíðin er okkara og vit vísa tykkum, hvat ið tit kunnu vænta, samstundis sum vit fara aftur í tíðina til gomlu meistararnar, ið løgdu grundarlagið, bæði innan rútmiskan-, jazz-, impro- og klassiskan tónleik. Men nú fáa tit framtíðina at kenna innan føroyskan tónleik!”


text:
Røða til flaggdagshaldið í Havn, 2014
Merkið!
Reinur hvítur dúkur,
við reyðum krossmerki
og bláari rond
vildi ynskt, tað stuðlaði undir,
at vit rættu hjálpandi hond.
Soleiðis fullu mær orðini - dagin eftir at heitt var á meg at bera fram røðu á flaggdegnum í ár.
Hetta er avbjóðing, ið eg ikki roknaði við at fáa – men eg vóni, at eg kann liva upp til tær væntanir mær eru settar.
Stuttligt, at málið og orðingarnar broytast til slíkt høvið og hugaligt at fáa hendan møguleika at leggja hugleiðingar fram fyri tykkum øllum.
Ymsir vinklar eru at hugleiða út frá, nú eg standi her - og vónandi fara vit hiðani glað, løtt í huga og kanska við nøkrum spurningum, ið bera okkum fram.
Merkið fevnir okkum øll. Allar føroyingar, heima og úti, eins væl og Merkið eisini rúmar gestum okkara og fremmandum, ið flutt eru til Føroya.
Vit rópa eftir at fáa ungu og útlærdu føroyingarnar aftur til Føroya. Samstundis standa vit lutvíst opin fyri at taka ímóti øðrum, men bert lutvíst, tí vit skulu enn spyrja danir um loyvi at lata onnur seta búgv í landi okkara.
Eg vóni, at vit um ikki ov langa tíð, sjálv eiga rættin at avgera, hvørji fólk búgva í og mynda Føroyar. Sjálvsagt eru avmarkingar, hvussu mong og hvussu nógvar útbúgvingar rúmast í Føroyum. Lat okkum finna okkara ”nichur” og lat okkum seta okkara karmar upp fyri møguleikunum, vit hugsa Føroyar rúma og menna okkum øll frameftir.
Merkið nýta vit at ”branda” Føroyar, og tí eiga vit at hugsa okkum væl um, hvussu og í hvørjum høpi vit nýta Merkið. Vit mugu við Merkinum á odda svara fyri tí landi, Merkið umboðar.
Merkið sæst á hátíðardøgum og sorgardøgum. Merkið fylgir okkum allar dagar og setir sín fjálgandi dám á mong høvi og til alskyns tiltøk. Tí eiga vit at virða og verða góð við Merkið.
Eg hugsi, at vit kunnu virða Merkið, við at vit taka tað fram í ymsum høpi – eisini í skúla. Vit kunnu leggja dent á, at flaggsangurin ikki bert verður sungin í dag, men eisini til morgunsang. Vit kunnu eisini lata Merkið verða náttúrligan part í skúlagongdini, har vit taka tað inn í støddfrøðina – við øllum vinklum, víddum og lutfalli, ið roknast kunnu. Samstundis eiga vit eisini at hugsa tvørgreinaliga, inn í søguna og litlæruna.
Men – eins og so mangt innan skúlans gátt – mugu vit stuðla undir, at foreldur og samfelag sum heild eisini taka hendan partin til sín. Børnini eru lærarum til láns nakrar løtur í skúlanum. Men foreldrini eiga børnini og eiga sín part í lærdóminum, ynskiligur er at bera næsta ættarliðnum.
Mær rann hugskot í huga, herfyri, tá ið eg umrøddi við lærara um hendan tjansin eg hevði fingið. Fyrsta hon nevndi var, at í lítlari bygd stóðu flaggstengurnar so vakrar á rað og tað setti serligan dám at síggja Merkini veitra mestsum lið um lið.
Nógv seta myndir út um føstulávint og grillveitslur. Hugaligt hevði verið at sæð myndir av grannaløgum, prýdd við Merkinum, í ymsum støddum á flaggdegi og øðrum merkisdøgum.
Eg hugsi ikki, at vit skulu nýta henda vakra dúk til klædnaprýði av ymsum slag, men lat okkum taka dúkin og krossmerkið fram, har tað hóskar, prýðir og hugnar.
Í sanginum ”Eg var mær og vitjaði bróður” – sum Símun av Skarði yrkti –, endar fjórða ørindi soleiðis:
”Kæri bróðir mín, legg tær í minni,
av vit sjálv eiga lívsneistar øll;
at tað verður eitt bál,
um at hvør mannasál
leggur sín neista til hin sama eld.”
Onkuntíð eri eg ørkymlaður av tí atburði, okkara ráðandi hava til veik og eldri í samfelagi okkara. Hugsi eisini, at hugburðurin til vanliga fólkið er ikki virðiligur. Onkuntíð hugsi eg, at nú er ovboðið. Tá kunnu tankarnir detta aftur á ynski, at vit finna saman í eitt harmoniskt samfelag, har vit stuðla hvørjum øðrum, heldur enn at hvør einstakur skavar til sín.
Stættarmunur er í Føroyum, men til slíka løtu sum hesa, standa allir bólkar saman, og eg hugsi, at hesir lívsneistar eiga at finna saman at lýsa upp, hvussu vit ynskja at hetta landið skal verða. Tað kann ikki vera rætt, at vit sita hendur í favn og tigandi bíða eftir, at samgongan situr valskeiðið út.
Onkur gleps eru í bløðunum, okkurt prýði á Tinghúsvøllinum og einaferð var grýtuloks-larmur uttan fyri Tingið. Men! Eg setti mína vón til, at mótmælið í Gamla Kommunuskúlagarðinum skuldi verða startskotið til ein riðil av mótmælum. Kanska ikki til uppreistur, men tó so, nakað í tann stíl.
Eg hugsaði, at hetta kundi verða byrjanin til eina røð av felags tiltøkum, har vit – føroyingar, og tað, ið politikkarin fyrst hugsar um ”stemmarar” – onkursvegna gjørdu okkara til, at landsins kosnu fólk funnu aftur á slóðina, hvørjar Føroyar, ið Merkið eigur at umboðað.
Veturin er tíbetur farin afturum og facebook hevur longu fleiri ferðir víst myndir av einum grønkandi Føroyum. Fermingarnar kring landið hava eisini hugna. Hugaligt er at síggja hesi vøkru ungu, ið lívinum er lagað at verða framtíð Føroya – hesi skulu mynda tað land, ið Merkið umboðar frameftir. Vit vita, at árstíðirnar hava ymisk tilboð og ymsar avbjóðingar. Latum okkum njóta hvørja løtu.
Heitið ”Eg var mær og vitjaði bróður”, fekk heilt aðrar tankar í gongd, nú vit um páskirnar enn einafer kundu fylgja kjakinum um samferðslu millum oyggjarnar.
Enn eru Føroyar ríkaðar við oyggjum, har fólk búleikast, ið ikki hava vegasamband. Tað hevur verið umrøtt ofta, at sjálvsagt skulu ferjurnar sigla allar dagar í árinum. Men nú so stórur partur er knýttur í veganet, tykist at orðaskiftið um siglingina høgtíðsdagar og undir verkfalli, missir slagkraft.
At ávisar kommunur samstarva um siglingina, kann vísa á uppbyggjandi samanhald millum kommunur, men vón mín er tó enn, at politikkarar finna felags stev og tryggja oyggjunum góða samferðslu, tó at tær ongantíð fáa vegsamband.
Úr seinna ørindinum í sanginum til flagg okkara – sum Hans Andreas Djurhuus yrkti –, havi eg tikið hesi orðini burturúr.
Tær báðar fyrstu reglurnar:
”Har ið merkini veittra, veittri eisini mítt,
tað ber kvøðu frá landi mínum fagurt og frítt;”
Og tær tríggjar seinastu:
”Fylkjast rað vit í rað,
kenna hjørtuni tað:
vit við tær stevna stinnir av stað.”
Lat okkum eina løtu hugsa okkum, at vit standa saman – uttan stættarmun – og hyggja frameftir. Hvørjar eru Føroyar, ið vit ynskja Merkið skal umboðað?
Tá ið vit hava sett okkum spurningin, eiga vit sjálvsagt eisini at spyrja okkum sjálvi: Hvat kann EG gera til, at Merkið umboðar mínar ynskiligu Føroyar?
Tað er einki forgjørt í, at vit skjóta ein part yvir á landsins kosnu kvinnur og menn. Tað er heldur einki forgjørt í, at vit av og á minna tey á, hvussu vit hugsa Føroyar. Men! Vit mugu eisini av og á, taka í egnan barm, heldur enn at seta okkum við beinunum hægst og bíða eftir nýggjum valskeiði.
Hugsi tað er hóskandi at enda við hesum orðunum langabbi skrivaði:
”So torir hon vága
- av Gudi væl skírd -
at bera tað merkið,
sum eyðkennir verkið,
ið varðveitir Føroyar mítt land!”
Takk fyri meg
og góðan flaggdag!


text:
Tuesday, May 28, 2013
Gott listasummar!!
Aðrastaðni er summarið listarliga sæð eitt heldur deydligt tíðarskeið, men so er ikki í Føroyum. Her er summarið høvuðssesong. Summartónar seta fólkatónleik, jazz og contemporary tónleik á breddan alt summarið ígjøgnum, G Festivalurin og aðrir festivalar hava somuleiðis eina rúgvu av áhugaverdum tónleiki á skránni.
Mentanarnáttina 7.juni lata bæði Várframsýningin í Listasavninum og Summarframsýningin í Norðurlandahúsinum upp og fleiri aðrar framsýningar verða á skránni í summar. Heystframsýningarbólkurin fer at framsýna á Skipasmiðjuni í summar, ólavsøkuframsýningin verður nakað heilt serligt í ár - vóni eg - og so gleði eg meg til eina framsýning við málningum hjá Tóroddi Poulsen, sum letur upp í Steinprenti 29.juni. Hetta er fyrsta málningaframsýning hjá Tóroddi Poulsen. Meira um hetta og alt hitt seinni. Gott listasummar!
(KP)
Posted by Listin at 7:24 AM


text:
Leiklistaráðið fyri tíðarskeiðið 01.05.2014 -30.11.2017:
Elsa Jóhanna Høgenni, forkvinna vald av Mentamálaráðnum
Dánjal Joensen, næstformaður valdur av Mentamálaráðnum
Ingibjørg Berg, innstillað av Tórshavnar Býráð
Marita Dalsgaard, innstillað av Listafólkasamband Føroya
Hilmar Joensen, innstillaður av Meginfelag áhugaleikara Føroya
Annfinnur Heinesen, innstillaður av Leikarafelag Føroya
Katrin Bonde, starvsfólkaumboð
Leiklistaráðið fyri tíðarskeiðið 01.05.2011-30.04.2014:
Mikkjal N. Helmsdal, formaður valdur av Mentamálaráðnum
Elsa Jóhanna Høgenni, vald av Mentamálaráðnum
Jóan Petur Hentze, innstallaður av Tórshavnar Býráð
Hilmar Joensen, innstillaður av Meginfelag áhugaleikara Føroya
Lydia Didriksen, innstillað av Listafólkasamband Føroya
Páll Danielsen, innstillaður av Leikarafelag Føroya
Katrin Bonde, starvsfólkaumboð
Leiklistaráðið fyri tíðarskeiðið 01.03.2008-28.02.2011
(longt til 01.05.2011):
Annika Sølvará, forkvinna vald av Mentamálaráðið
Jóan Petur Hentze, næstformaður vald av Mentamálaráðið
Gulla Øregaard, innstillað av Tórshavnar Býráð
Jógvan E. Ósá, innstillaður av Meginfelag áhugaleikara Føroya
Oddfríður Marni Rasmussen, innstillaður av Listafólkasamband Føroya
Laura Joensen, innstillað av Leikarafelag Føroya
Ria Tórgarð, starvsfólkaumboð
Leiklistaráðið fyri tíðarskeiðið 01.08.2004 – 31.07.2007
(longt til 01.03.2008):
Annika Sølvará, forkvinna vald av Mentamálaráðið
Martin Mouritsen, næstformaður valdur av Mentamálaráðið
Jákup Simonsen, innstillaður av Tórshavnar Býráð
Dánjal Joensen, innstillaður av Meginfelag áhugaleikara Føroya
Jón Thorsteinsson, til mars 2006, innstillaður av Listafólkasamband Føroya
Oddfríður Marni Rasmussen, frá januar 2007, innstillaður av Listafólkasamband Føroya
Laura Joensen, innstillað av Leikarafelag Føroya
Ria Tórgarð, starvsfólkaumboð frá november 2006


text:
Sambært almenna svimjikalendaranum verður árliga UnglingaMeistarakappingin í Klaksvík nú leygardagin 3. november.
4 thoughts on “Veit nakar nakað um UM ?”
-
Hvussu nógvir svimjarir í bólki 3 hava bronsunál. Og hví skal UM fyri bólk 3 hava sama krav sum eitt FM ? Hvør tekur sovornar avgerðir ? Skal FM nú hava silvurnál sum kravtíð ?
Hvussu nógvar kappingar hevur bólkur 3 svomi í ár, hvussu nógvar møguleikar hava hesu ungu fólkini havt fyri at ogna sær eina bronsunál, og eg hugsi um tey sum fyri stuttari tíð síðan svumu í bólki 2 ?
Ein kapping verður í Vági har kravtíð verður gullnál, hvør kemur við ?
Opin bólkur: Gentur fáa ikki ein 1500m og dreingir fáa ikki ein 800m. Einki met NADA! SSF ætlar sær bert at hugna sær á FINA kongressum, men ikki taka FINA lógir seriøst. Hmm sigi eg bara.
Og bólk 3 langar man út eftir við somu kravtíð sum til eitt FM.
Er hettar við til at menna føroyska svimjing ? Neyvan, men kanska eg einki veit um svimjing, og hettar er vegurin fram…. kanska Einstein aftanfyri bronsunáluna í b´3 kann greiða frá hvussu hettar skal hanga saman ?
-
Um hetta er ársins unglingameistarastevna, so er tað synd og skomm at taka hana frá teimum ungu. Og hvør skal siga – um kravtíðin til UM er bronsunál, hví er kravtíðin til FM so eisini bara bronsunál? Ikki at eg vil hava harðari kravtíðir til FM, men tað er væl undarligt.
-
-
Hvat við hinum ,sum onga nål hava fingi, venja líka hart , sleppa ikki við til kapping, virkuliga synd fyri tey, vit vita, at í svimjing liggur ikki líka væl fyri hja øllum, men tey hanga í at trena , men nú, vera tey bara koyrt til viks, nú missa vit tey skjótt ,um vit ikki gera okkurt, hvør tímur at venja viku eftur viku og ikki sleppa at svimj Kapp , bólkur 3 og uppeftur svimja so fáðar kappingar í ár ???? harmeligt at gera so , tað er viktugt at royna at fáa tey at hanga við , tí at tað nemligani hasin aldurin har tey beginna at missa hugin at svimja um ikki at tað er stuttligt og spennandi :
-
Bara ífall at tit misskilja hatta sum eg skrivaði oamfyri, so meini eg ikki at har eigur at vera nøkur kravtíð til UM.
-


text:
Landsliðsvenjarin Brian Marshall bjóðar nú sambært ssf.fo til fyrstu landsliðslegu í Íslandi, at verða vikuskiftið 4. til 6. januar 2008. Úttikin eru Shaila millum Garðarnar, Bjørg Seloy, Pál Joensen, Kári á Høvdanum og Pauli Ø. Mohr. Tey fara úr Vágum fríggjadag 4. januar og koma so aftur mánadag 7. januar. Úttiknu svimjararnir hava fingið beinleiðis bræv við nærri upplýsingum um ferðina.
10 thoughts on “Landsliðslega í Íslandi nú fyrst í januar”
-
Var tað ikki B-liðið, sum skuldi á venjingarlegu í Íslandi??? Eftir kravtíðunum at døma, skuldi tað verði Shaila millum Garðarnar, Pál Joensen og Kári J. á Høvdanum, sum skuldu avstað. Men um tað er broytt, hvussu so við Danjal Martin Hofgaard?
-
Ja, handan útveljingin undraði eisini meg, og eg gitti tí bara at har kanska vóru nøkur sum longu høvdu meldað frá, uttan at tað bleiv upplýst í tíðindunum. Til dømis Mona Simonsen og Jutta Thomsen. Men eg veit slettis ikki, og havi heldur ikki kannað málið nærri.
Men nú er áhugaverd grein her (og her) á susvim, sum viðger nýggju kravtíðirnar. Sambært henni eru kravtíðirnar ikki longur fastlagdar til so og so nógv FINA-stig, men skifta soleiðis sum landsliðsvenjarin nú einaferð heldur tað skal vera.
-
-
Men ikki sum hann sigur í e-mail til Susvim. Har passar als einki, og hvussu hann vil forklára tí, ja tað verður sikkurt ein verri umgangur.
Skuffaður, kann ikki greiða frá mínari støðu beint nú. Ein avtala sum inniheldur eitt so stórt potentiali, koyrur av skriðuni til.
Tak tildømis innbjóðing til venjingarleguna. Eg spurdi Shailu í gjár, og Pál í morgun til venjing, um tey høvdu hoyrt nakað um venjingarleguna “Úttiknu svimjararnir hava fingið beinleiðis bræv við nærri upplýsingum um ferðina” Men nei, tey vita av ongum, hava einki hoyrt. Skrivaði so rykkjara til Marshall, fái einki svar (einki nýtt har) men ssf sendur so mail í morgun, ein mail tey hava fingi 21. desembur, har okur vera biðin um at boða Íslandi boð aftur seinast hósdag 27. desembur um okur koma ella ikki ? Tað var í gjár ??? Hvat skal ein siga ?
Alt hettar skal skiljast sum, at mínir svimjarir hava eingi boð fingi um venjingarlegu í Íslandi. Ikki eitt orð.
-
Eg síggi at føroysku landsliðskravtíðirnar til VM sum tit seta upp her á susvim.com eru tær somu sum íslendarar hava til sítt ‘afrekslandslið’ ísv EM á lang- og stuttbana (uttast til høgru her á sundsamband.is)
Kravtíðin til føroyska venjingarlegu í Íslandi er so sambært mínum útrokningum tann kravtíðin pluss 2%, og til venjingarlegu í Føroyum pluss 4%
Íslendarar skriva okkurt um hvussu teir rokna út sínar kravtíðir niðast her á sundsamband.is, men eg veit ikki. Ivist mest í um tey brúka úrslit úr 25 metra hyli ella 50 metra hyli, og troyttaðist av at leita eftir gomlum úrslitum.
Men teimum dáma væl hatta har við at leggja prosent afturat. Síggi her seinast í skjalinum um kravtíðir hjá íslendska ungdómslandsliðnum, at tey har hava ein heilan trappustiga við prosent-satsum.
Hvørjar eru kravtíðirnar hjá føroyska ungdómslandsliðnum?
-
Tá ið Brian var spurdur um føroysku kravtíðirnar til HM í Manchester, svaraði hann í e-mail, at tær vóru 3% frá 16. plássi frá seinastu 3 HM kappingunum í 25m hyli. Og til tað kann eg bara siga TVÆTL!
-
-
-
Nå men einki er so ringt, at tað ikki er gott fyri okkurt.
Haldi ikki eg havi hildið nakað verið so komiskt (haha) sum velmaktin, vit eru limir í….. flennimusklarnir halda ikki til hetta nógv longri. Hetta er í allar besta Monty Python stíli. Keep it goin´… you´re killin´ me
-
Hvønn er tað gott fyri ?
Sum eg síggi tað, so er svimjingin tann stóri taparin, og vónandi er tað ikki tað SSF hevur í huganin tá ið avtalir verða gjørdar við Ísland. Føroyar hevði eitt NÓGV betur NJM enn Ísland, hvat kunnu tey so læra okkum ? Tey eru nógv fleiri enn okur, hava fleiri 100% betur umstøður til at venja í, men tapa allíkavæl…. hví man tað verða ?
Tað einasta sum okur høvdu at vinna burtur úr einari tílíkari avtalu, var langbanin, men nú ser hann eisini út til at hvørva. Gloym Ísland, arbeið meira intenst fyri einum langbana her í Føroyum, and let´s move on!
Tað er kanska ikki bara láturin JMP hugsar um? Kanska tú meinar at tað er gott fyri Ísland at okur tíma at lána teimun okkara talentir ?
-
-
Hvør hoyrir til hvar og hvat hvør meinar um tað ymiska, eri eg eftir hondini rættiliga líkaglaður við. Nú hugsi eg um mítt felag og bara tað. Vísa tingini seg ikki at harmonera, so fer tað ikki at ganga út yvir míni…vit hava ov nógv at arbeiða við her og fyri mítt viðkomandi steðgar einki upp. Vit síggja frameftir og ætli eg ikki at leggja the final touch í hendurnar á nøkrum øðrum enn mær sjálvum.
-
Um okur bert hugsa um okkum sjálvi, so er ein vandi fyri, at okur ein dag standa uttan kapping, og so mennast okur ikki. Eg haldi ikki at tað er ov nógv at krevja, at okur fáa at vita hvat í planurin fyri framtíðina inniheldur. Og hví kravtíðirnar eru so ótíðarhóskandi, og illa passandi fyri støði í føroyskari svimjing. 3 seniorar og 2 unglingar til venjing í Íslandi, tað er alt ov vánaligt. Og eg haldi at trupuleikin kemur frá kravtíðunum, og vantandi kommunikation ímillum SSF og feløg/venjarar. Mangan verður tosa um, at hava fingurin á pulsinum, um ikki annað so fyri at vita hvat og hvussu, men her er næstan eingin pulsur beint nú… tíverri.
-
-
Tú misskilur. Sjálvandi skulu vit hava endarnar at røkka saman, men nær hevur tað verið nakað annað enn solo-túrar í okkara ítrótti? Vit kunnu ikki liva uppá at nakar annar tekur okkara sleb og koyrir okkara løb. Tað hevur ikki fungerað við landsliðnum í mannaminnir og tá tað vísir seg, ikki at “gi´ pote” gjøgnum hegvi stríð, er tað ikki nakað man kann satsa uppá í longdini. Gott Kári hevur Ægir……….umformulerað citat
Hareftir skal leggjast afturat, at man sær fram til eitt stabilt, trygt og seriøst landslið


text:
Granskingin á Søgu- og samfelagsdeildini
Granskingin á Søgu- og samfelagsdeildini tekur støði í spurninginum, hvussu skapa vit einar kappingarførar Føroyar í 21.øld. Vit leggja dentin á:
Vinnuligu møguleikarnir, har tørvur er á at skapa nýggjar vinnuvegir, eitt nú innan tænastur og orku.
Burðardygt samfelag, tvs dentin á at læra um flyting, fólkasamanseting og útbúgvingarvegir.
Sosialur tryggleiki, har dentur er á, hvussu okkara politiska skipan og stovnar virka og mennast.
Søguligu tilvitanina, har vit av egnum royndum læra at taka á okkum tær avbjóðingar sum globaliseringin setur.
Í løtuni eru fimm Ph.D verkætlanir heilt ella lutvíst knýttar at Søgu og Samfelagsdeildini. Tær snúgva seg um fiskidagaskipanina, fátækradømi, fráflyting, talufrælsi og átrúnaður og um amtmann Pløyen sum samfelagsmennara.
Partur av deildini er eisini Granskingardepilin fyri Samfelagsmenning. Granskingin fevnir serliga um evnini tilfeingisumsiting, samfelagsmennning í smátjóðum og vald í samfelagnum, og umbidnar verkætlanir. Depilin er partur av fleiri altjóða granskingarverkætlanum.
Verkætlanir
Í løtuni veður arbeitt við hesum granskingarverkætlanum á Søgu- og samfelagsdeildini:
- Moderniseringin av føroyska samfelagnum í 19. øld - ein kanning av teimum sosialu og búskaparligu kreftunum, sum skaptu nútímans Føroyar
- Norðurlendskir Baltiskir smástatir: Fatanir um økonomi, trygd og ídentitet í einum alt meira regionalum Europa.
- Kyn, geografiskur mobilitetur og kvantitativ data. Pilotkanning í Føroyum, Íslandi og Norður-Norra
- Frá Tilboði til Noregsmál
- Klaksvíkar søga 3
- Skúlabók í søgu til 4. Flokk
- Nýtsla og menning av ”classic grounded theory”
Granskingardepilin fyri Samfelagsmenning:


text:
Evni, sum kunnu skaða ella skerja høvuðs frárenningarskipan, reinsiútbúnað ella móttakara í náttúruni, mugu ikki latast út í frárenningarinnleggingar og høvuðs frárenningarskipanir.
Kommunali byggimyndugleikin kann, sbrt. løgtingslóg um umhvørvisvernd, seta krøv til frárenningarvatn, sum verður veitt í høvuðs frárenningarleiðingar.
Evni, sum kunnu skaða ella minka um virkið á frárenningarskipan, reinsiútbúnað ella móttakara í náttúruni, skulu nevtraliserast ella haldast aftur í skiljarum.
Lok og hyljingar skulu:
Lok skulu kunna handfarast ráðiliga eftir reglum frá Arbeiðseftirlitinum.
Har vandi er fyri, at høvuðs frárenningarskipanin ikki megnar at veita burtur vatnnøgdina, skal frárenningarinnleggingin gerast soleiðis, at vandi ikki er fyri vatnfloymi, ið ger skaða í bygningin.
Frárenningarinnleggingar skulu gerast soleiðis, at vatn ikki rennur yvir í vatnveitingarútbúnað og vatninnleggingar ella til aðra frárenningarskipan ella til annan innleggingarlut.
Um høvuðs frárenningarleiðingar eru gjørdar sum sundurskild skipan, skulu frárenningar-innleggingar gerast sum sundurskild skipan.
Við høvuðs frárenningarleiðingar skilst almennu frárenningarleiðingarnar, so sum kommunala netið.
Kommunali byggimyndugleikin kann krevja, at neyðugt luftskifti í høvuðs frárenningarleiðingum skal gerast gjøgnum frárenningarinnleggingina í eini ogn.


text:
Jan Müller
17.04.2018 - 08:30
Økið vestan fyri Hetland, eisini nevnt Atlantsmótið, er avgjørt rætta adressan, skal tú fara undir at leita eftir olju og gassi á bretska landgrunninum.
Útsøgnina eigur stjórin í oljufelagnum Hurricane Energy, Robert Trice. Hann heldur, at økið millum Hetland og Føroyar, fer at hava ein stóran og týðandi leiklut fyri framtíðar oljuleiting á bretska landgrunninum sum heild.
Tað sigur hann um somu tíð, sum felag hansara er í ferð við eina útbygging av eini spildurnýggjari oljuleið miðskeiðis millum Hetland og føroyska markið. Talan er um Lancaster útbyggingina, sum verður tann fyrsta av sínum slag yvirhøvur á bretska landgrunninum. Tað snýr seg her um eitt nýtt slag av oljuframleiðslu, sokallað ”fractured basement”. Talan er helst um fleiri mia. tunnur av olju, sum liggja goymdar niðri í sjálvum grundfjallinum, haðani oljan er likin úr erva.
Lancaster oljuleiðin liggur har suðuri á Atlantsmótinum, tætt við kendu framleiðandi oljuleiðirnar, Foinaven og Schiehallion. Hon varð funnin nøkur ár herfyri og hava kanningar og leiting í grannalagnum eisini rakt við fleiri aðrar oljuleiðir av sama slag so sum Halifax, Lincoln og Warwick.
Avgerð er longu tikin um at fremja eina minni útbygging av Lancaster at byrja við fyri so seinni at víðka útbyggingina til eisini at fevna um grannafundini. Tvs. at lagt verður upp til at gera Lancaster til ein sokallaðan ”hub” ella kjarnu fyri alt Lancaster stórøkið.
Útbyggingin er longu komin so mikið væl áleiðis, at eitt framleiðsluskip kemur á leiðina vestan fyri Hetland seinni í ár. Talan er um Aoka Mizu, sum í síni tíð varð brúkt av Atlantic Petrolum í Norðsjónum. Tað verður í løtuni umvælt og nútímansgjørt til nýggju framleiðsluna á Atlantsmótinum á skipasmiðju í Miðeystri.
Málið er at byrja framleiðsluna longu í 2019. Ætlanin er í byrjanini at framleiða 17.000 tunnur um dagin fyri síðani at økja munandi um framleiðsluna. Mett er at Lancaster keldan goymir umleið eina milliard tunnur av olju. Saman við hinum oljuleiðunum nærhendis verður hildið, at har finnast fleiri mia. tunnur av olju.
Stjórin í Hurricane, Robert Trice sigur við Energy Voice, at áhugin fyri teirra verkætlan er stórur. Á eini ráðstevnu fyrr í ár, sum almenni oljumyndugleikin OGA stóð fyri - við luttøku av mongum oljufeløgum - vórðu oljustjórarnir spurdir, hvar teir helst fóru at leita eftir olju í framtíðini. Og svarið teir flestu góvu var økið vestan fyri Hetland.
Robert Trice sigur annars, at Hurricane er komið á mál við torføru uppgávuni at útvega 530 mió. dollarar til Lancaster útbyggingina.
“Jarðfrøðin har er øðrvísi enn hon í Norðsjónum, men har er nógv nýtt at læra og har eru eisini gjørd mong nýggj fund. Bæði smærri og størri fund. Tað er avgjørt rætta adressan at fara, um tú er í leitibransjuni.”
BP hevur annars júst kunngjørt, at tað fer at útbyggja oljuleiðina Alligin, sum liggur tætt við Foinaven og Schieoljuleiðirnar vestan fyri Hetland. Eisini hevur BP nýliga gjørt eitt nýtt fund í hesum økinum, nevnt Achmelvich.
Herfyri frættu vit, at oljufelagið Shell hevur keypt partar av tveimum oljuleiðum, sum liggja skamt frá føroyska markinum, nevniliga Cambo og Blackrock. Har fer tað so saman við fyristøðufelagnum Siccar Point at bora ein brunn longu í hesum mánaðinum og enn ein brunn nærhendis í næsta ár.
Aftrat hesum koma so eisini aðrir leitibrunnar vestan fyri Hetland umframt at nýggjar oljuleiðir eisini verða tiknar í brúk í ár. Ein av hesum er Clair Ridge, sum BP stendur fyri.
Um somu tíð, sum alt hetta hendir í okkara næsta grannalag, eru føroyskir myndugleikar farnir undir aftur at leggja nýggjar lunnar undir framtíðar leitingina á føroyska landgrunninum. Eftir at freistin varð úti at søkja um leitiloyvi í 4. útbjóðingini í februar og har eitt oljufelag søkti, varð víst á í tíðindaskrivi frá myndugleikunum, at nú varð farið undir at kanna nýggjar møguleikar til leiting á landgrunninum.
Keldur:
Energy Voice
Newsbase.com
Herald.scotland.com
Framleiðsluskipið, sum verður at síggja á leiðunum millum Hetland og Føroyar seinni í ár.
Oljan á Lancaster leiðini er runnin niður í sjálvt grundfjallið. Nú verður henda framleiðslan roynd fyri fyrstu ferð í hesum partinum av heiminum.
Lancaster og hinar grannakeldurnar liggur sunnan fyri kenda Schiehallion
feltið
Hetta kortið varð víst fram á ráðstevnu herfyri. Har sæst økið millum Hetland og Føroyar sum eitt stað, har nógv olja goymir seg.


text:
18.01.2018 - Av: fp
Byggið ikki ov stórt
Viðmerkingar frá Javna til uppskot til løgtingslóg um at byggja tveir vardar bústaðir í Tórshavn til fólk við serligum avbjóðingum.
Fyrrapart í dag kemur uppskot fyri í Tinginum um at byggja tveir vardar bústaðir í Havn til fólk við menningartarni. Tað fegnast vit um, tí einki er bygt í Suðurstreymi til henda málbólk í 40 ár! Ætlanin er at byggja tvær stórar eindir, við 18 búeindum í hvørjari - íalt 36 búeindir. Javni hevur í hoyringssvari gjørt vart við, at ætlaðu bústaðirnir hava ov nógvar búeindir. Tørvur er á heilt nógvum bústaðum í Havn, men vit mugu ikki lata hetta føra til loysnir, ið ikki eru góðar fyri tey, ið skulu búgva har. Ein vandi við so stórum eindum, sum ætlanin leggur upp til er, at institutionellar rutinur koma at mynda dagligdagin, og búfólkini fáa minni ávirkan á sín egna dagligdag. Sannlíkindi eru fyri, at teir fyrimunir, ið fáast við stórdrift, verða goldnir við verri trivnaði hjá búfólkunum. Harafturat stuðla stórar bústaðareindir undir stigmatisering av fólkum, ið bera brek.
Lógaruppskotið, funktiónsanalysa, og hoyringssvar liggja á heimasíðuni hjá Løgtinginum www.logting.fo.
Niðanfyri er fulla orðingin í hoyringssvarinum frá Javna
Hoyringssvar frá Javna
Javni takkar fyri høvið til at gera viðmerkingar til uppskotið.
Javni fegnast um ætlanina at bøta um bústaðarumstøðurnar hjá fólki í Tórshavn, ið hava menningartarn. Bústaðarstøðan hjá hesum málbólki er heilt katastrofal, og tað hastar nógv at fara í gongd við at bøta um støðuna. Eini 50 fólk við menningartarni í Havn búgva í húsum, ið ikki egna seg til bústað, og harafturat standa um 30 fólk á bíðilista til bústað í Havn. Javni ynskir ikki at seinka gongdini, men vil vísa á at tað er týdningarmikið, at strongda støðan ikki viðførir loysnir, ið vit framyvir ikki kunnu liva væl við.
Ætlanin sum fyriliggur snýr seg um at byggja tvey sambýlir við 18 búeindum hvørt, og sum skulu hýsa fólkum, sum í dag búgva í smærri sambýlum í Havn.
Javni hevur ikki viðmerkingar til funktiónsanalysuna sum so, og heldur, at hon leggur upp til skilagóðar loysnir. Serliga dámar okkum at búeindirnar eru ymiskar, og at nakrar ikki eru í beinleiðis tilknýti til felagshølini. Eisini er tað skilagott at nakrar av búeindunum eru innrættaðar til fólk við rørðslutarni. Hetta gevur fleiri møguleikar fyri at veita bústaðir, ið hóska til ymiskan tørv.
Vit eru tó ikki fegin um, at so nógvar búeindir skulu byggjast saman. Tað eru fleiri viðurskifti, ið tala ímóti stórum bústaðarloysnum. Gransking innan trivnað mælir til, at talið av búfólkum ikki fer uppum 6. Fer talið uppum verður til dømis trupult at skapa góðar relatiónir millum búfólkini, starvsfólkahópurin verður ov stórur, institutionellar rutinur koma at mynda dagligdagin, og búfólkini fáa minni ávirkan á sín egna dagligdag. Sannlíkindi eru fyri, at teir fyrimunir, ið fáast við stórdrift, verða goldnir við verri trivnaði hjá búfólkunum. Harafturat stuðla stórar bústaðareindir undir stigmatisering av fólkum við breki, tí bæði tey sjálvi og onnur kunnu fáa tí fatan, at tey ikki skulu inkluderast í vanliga lívið í samfelagnum, men heldur hoyra heima í serligum umhvørvi.
Javni mælir tí til, at man miðjar ímóti at sambýlini hvørt koma at húsa færri búfólkum, og at tær 36 búeindirnar, ið lógaruppskotið leggur upp til, verða skipaðar í 3 sambýlir, heldur enn 2. Hetta hevði eisini verið meira í tráð við hvat bygt hevur verið aðrastaðni í landinum. Til dømis hava nýggju sambýlini í Blikagøtu í Runavík, og í Mylnutúni í Klaksvík bæði 12 búeindir hvørt, umframt felagshøli. Um byggingin av sambýlunum í Havn kemur at hava sama kostnaðarstøði sum í Runavík og í Klaksvík, so røkka tær 58 mió. sum henda verkætlanin fevnir yvir, væl til 3 sambýlir, og peningurin hevði verið betur brúktur.


text:
Leygardagin var dráttur um lutaseðlarnir ið Tvøroyrar Hornorkestur hevur selt seinastu tvær vikurnar…
Seðlarnir ið drignir vóru eru fylgjandi:
Gávukort frá Café MorMor -Bláur seðil nr. H31244
Gáva frá El-Handlinum á Tvøroyri -Gráur seðil nr. H30644
Vikuskiftið í Fíustovu -Grønur seðil nr. B10217
Sodavatnskassi frá Føroya Bjór -Grønur seðil nr. B27626
Vikuskiftið í Hilmarsstovu -Hvítur seðil nr. H15382
Gáva frá Kantinuni v/Anitu Farstad -Ljósareyður seðil nr.B28055
Vikuskiftið í Sornhúsgøtu 16. Havn -Gráur seðil nr. H30809
Gáva frá Suðuroyar Apoteki -Ljósareyður seðil nr. B28147
Vikuskiftið við Mannagjógvsá -Grønur seðil nr. H24304
Døgurði á Matstovuni í Porkeri -Orangu seðil nr. B18076
Tillukku til tykkum, ið hava vunni, tit kunnu avheinta vinningarnir við at venda tykkum til Bergljót á tlf 294216 ella Gudrid á tlf. 266917.
Vit í Tvøroyrar Hornorkestur eru sera sera takksom fyri, at tit øll hava verið so jalig og íðin, ið at stuðla Hornorkestrinum og eisini eit tøkk fyri stuðulin til 40 ára fagnaðarkonsertina í SALT seinasta vikuskiftið.


text:
Orð: Stuart Hamblen
Lag: Á Golgata eg gleði fekk í hjartað
Týtt: Kajfinn Hammer
1. Ein sangur tónar nú í mínum hjarta
á vegnum heim til Guðs Jerusalem;
hvør sorg bert er á vegnum sum ein steinur,
í Himlinum har er mítt rætta heim.
Niðurlag: Á vegnum heim mítt hjarta glatt kann syngja:
Á Guðs vegi ljóða lat tín sang
inntil tann dag, mítt eyga skoðar Staðin,
tá Harrin meg skal kalla heim.
2. Tað, verðin bjóðar, missir alt sítt virði,
bert stutta stund tað her man standa við.
Hvør smátt mær tykir lívsins stúran vera
mót ævinleikans djúpa, stilla frið’.
3. Tú neyðars verð við øllum tínum stríði
ein myrk og døpur sjón tú einans er’!
Men andi mín sum ungur falkur stígur,
mót ævinleikans hæddum glaður fer.
4. Tín rødd, o, Guð, meg kallar eymt og biður
at virka fyri Teg við lív og sál;
tann tíð er stutt, sum mær her er tillutað,
og skjótt eg nái ævinleikans mál.


text:
Orð og lag: Nathanael Cronsioe
Týtt: Zacharias Zachariassen
1. Tey dýru lyfti, ið Harrin gav mær,
mítt hjarta fyltu við gleði, ró.
Sum bjartar stjørnur á leið tey lýstu,
har, sum eg einaferð í myrkri stóð.
Tá skuggar falla, tá sól fer undir,
Guds ríku lyfti tó síggi eg.
Til Gud, mín Faðir, eg stillur biði,
og altíð svar hans mær vísir veg.
2. Um stundum ivi Guds nærleik’ fjalir,
og um á leið mína koma skýggj,
skal náðisólin tó aldri sløkna,
brátt vísir hon seg aftur bjørt og nýggj.
Ei vil eg vraka Guds dýru lyfti,
tey djúpt í hjartanum festu búgv,
og um enn himmal og jørð forganga,
skal eg tó sanna: Tey royndust trúgv.
3. Um alt enn broytist, ei vil eg óttast,
tí í Guds lyftum eg eigi lut.
Ja, hvat enn hendir, alt er til besta
hjá tí, sum heilt og fult seg leit á Gud.
Í myrkum tímum, í ljósum stundum,
hann støðugt varðveitir mína sál.
Eg veit, at Harrin kann gera undur,
so óskatt barn hans skal náa mál.


text:
- Tíðindi, mentan og ítróttur
Neyðugt við toppfundi millum USA og Norðurkorea
Skal friður fáast í lag á koreansku hálvoynni og støðufesti tryggjast í økinum, er neyðugt at hava søguliga toppfundin millum USA og Norðurkorea.
Tað sigur kinesiska stjórnin, eftir at Norðurkorea hevur hótt við at avlýsa fundin millum Kim Jong-un og Donald Trump í Singapore 12. juni.
Felags hernaðarvenjingin millum USA og Suðurkorea í hesum døgum hevur fingið ilt í Norðurkorea.
Norðurkorea hevur heldur ongan áhuga at hitta USA, um treytin er, at bara Norðurkorea skal sleppa síni kjarnorkuætlan.
Men Lu Kang, sum er talsmaður fyri kinesiska uttanríkisráðið, heitir á norðurkoreanarar um at fara á toppfundin, skrivar tíðindastovan, AP.
Kina er tættasti sameindi hjá Norðurkorea, og norðurkoreanski leiðarin, Kim Jong-un, hevur seinastu tíðina tvær ferðir verið í Kina og havt fund við kinesiska forsetan, Xi Jingping.
Amerikanska stjórnin sigur, at hon hevur einki frætt úr Norðurkorea, og tí verður hildið fram at fyrireika toppfundin.
Ætlanin var, at umboð fyri Norður- og Suðurkorea skuldu hittast í dag, men fundurin er avlýstur, tí Norðurkorea er misnøgt við hernaðarvenjingina.
Ein talsmaður fyri suðurkoreanska verjumálaráðið leggur dent á, at felags hernaðarvenjingin millum Suðurkorea og USA heldur fram, hóast Norðurkorea hevur mótmælt.
Sí eisini


text:
Í mai vóru 114 færri fulltíðararbeiðsleys enn í apríl. Arbeiðsloysisprosentið minkaði úr 6,3 niður í 5,9 prosent. Árstíðarjavnaða arbeiðsloysisprosentið minkaði úr 5,9 niður í 5,2 prosent. Fulltíðararbeiðsloysið minkaðið við 95 mannfólkum og 19 konufólkum. Við hesum kann sigast at fyri hvørji fimm mannfólk ið komu burtur úr arbeiðsloysi, kom eitt konufólk burtur úr arbeiðsloysnum.
Í mai vóru 853 mannfólk og 690 konufólk fulltíðararbeiðsleys, samanlagt 1.543 í mun til 1.657 fulltíðararbeiðsleys í apríl. Arbeiðsloysisprosentið fyri mannfólkini var 5,9 og fyri konufólkini 5,8 prosent.
Fleiri arbeiðsloysistøl eru at finna í hagtalsgrunninum


text:
Um okkum
Hjá Tökni menna og veita vit læringsspøl til skúla og vinnu. Læringsspølini verða ment saman við nógvum ymiskum serfrøðingum bæði innan læring og innan einstøku fakøkini - t.d. orkufrøði ella fiskivinnu.
Vit forrita læringsspølini sjálvi og arbeiða í løtuni við tøknum sum C++, PHP, Javascript og Unreal Engine. Umframt læringsspøl menna vit í løtuni avgerðarskipanir (Decision Support Systems). Vit hava arbeitt við spælgrundari læring síðan 2002, men læra framvegis hvønn dag, hvussu vit kunnu gera læring betri gjøgnum spøl.
Síðani 2002 hava fleiri enn 40.000 fólk luttikið á skeiðum og útbúgvingartiltøkum, sum vit hava fyriskipað og har okkara læringsspøl hava verið brúkt.
Samband
Niels Finsensgøta 16
Postsmoga 195
FO-110 Tórshavn
Føroyar
Telefon: +298 356600
Teldupostur: info@tokni.fo


text:
Hevur tú álit á fólki? Ella kennir tú teg sviknan so mangan, at tú mestsum hevur mist álitið á tíni medmenniskju. Aftur og aftur vísir onkur seg at vera nakað ávíst, men verður síðani avdúkaður fyri nakað heilt annað.
Tag: Lygn
Hvat svarar tú, tá ið tú hevur trupult og onkur spyr: “Hvussu hevur tú tað?” Svarar tú tá: “Jú takk, eg havi tað gott!” Og hvat sigur tú við ein, sum sigur tær sína truplu støðu? Sigur tú: “Tað er nú ikki so galið, ha?” Kennir tú støðuna, at alt sigst vera gott, men tú hevur eina kenslu av, at okkurt er galið kortini?


text:
Føroyska netsavnið
Føroyska Netsavnið
Heimasíðurnar verða goymdar í dátasavninum "Føroyska Netsavnið". Vit savna bert almennar síður frá internetinum. Heimasíður við avmarkaðari atgongd umvegis innritan, sum t.d. innannet hjá fyritøkum, eru ikki almennar og verða ikki innheintaðar.
Landsbókasavnið innheintar við jøvnum millumbilum alt fo-navnaøkið. Men okkara heimsnetsleitari leitar bert á fo-navnaøkinum, og tí hava vit brúk fyri tínari hjálp at finna heimasíður á føroyskum, um Føroyar ella sum føroyingar hava stovnað.
Tú kanst hjálpa okkum við at varðveita henda týdningarmikla part av okkara mentanararvi. Heimasíður, ið ikki liggja á fo-navnaøkinum, eru nógvar, og vit dagføra javnan okkara yvirlit yvir hesar. Men vit vita ikki um allar. Tí ert tú vælkomin at fara inn á Føroyska netsavnið og vita, um tín síða, ella ein føroysk síða tú veit um, verður heintað inn.
Tað eru einans granskarar ið kunnu fáa atgongd til Netsavnið. Kravið er at hetta er í samband við granskingarverkætlan, ið ikki miðar ímóti at viðgera viðkvæmar persónsupplýsingar.
Atgeingið til ”Føroyska netsavnið” verður lati meðan granskingarverkætlanin er í gongd.
Um so er, at tað hóast alt vísir seg at vera neyðugt at viðgera viðkvæmar persónsupplýsingar, skal hetta kunnast Landsbókasavninum. Harumframt skal umsøkjarin venda sær til Dátueftirlitið, at fáa neyðugt loyvi til tess.
Teir persónsupplýsingar, ið umsøkjarin fær atgeingi til, eiga bert at brúkast til áðurnevnda endamál.
Persónsupplýsingar mugu ikki seinni brúkast til onnur endamál.
Tað er einans loyvt at geva víðari persónsupplýsingar, um loyvi er fingið frá Dátueftirlitinum.
Eftir lokna gransking, skulu persónsupplýsingarnar burturbeinast.
Umsøkjarin verður eyðmerktur sum dátuábyrgdari fyri tilfar við persónsupplýsingum, ið verður latið víðari.
Er ivi um, at umsøkjarin heldur ásettu treytirnar, verður atgeingi til Netsavnið latið aftur fyribils.
Verða treytirnar ikki hildnar, verður atgeingið til Netsavnið latið aftur fyri umsøkjaranum. Loyvið verður ikki givið aftur.
Umsøkjarin játtar skrivliga, at viðkomandi heldur ásettu treytir.


text:
Tíðindi, dagføringar v.m. frá pendla.fo
ARGIR --> KOLLAFJØRÐUR
Kennir tú nakran, sum fer av Argjum til Kollafjarðar tíðliga mánamorgunin tann 28. mai 2018?
Kunnu tey taka ein við sær? Niklas ynskir fart.
Les nærri her: pendla.fo/ynski-tur/entry/184/
Koyrið saman 🙂
Vælkomin at deila 😉
www.pendla.fo ... Sí meira ..Sí minni ..
Innsett 2 dagar síðan
Nú hava vit ruddað upp í túrayvirlitinum! Vit hava ringt til øll, sum hava túrar á pendla.fo og spurt um tey enn koyra. Nøkur gera og onnur ikki. Vit hava tí strikað nakar túrar og broytt aðrar. Yvirlitið er sostatt dagført og rætt 🙂 pendla.fo/turar/
Nú hevði verið gott, um fleiri av tykkum, sum dag og dagliga koyra ímillum, løgdu tykkara túr á pendla.fo. Hví ikki royna at lata onnur koyra við tær, t.d. fram til summarfrítíðina? So hevur tú roynt tað! 🙂 Og funnið út av, um tað nú allíkavæl ikki er bæði bíligari, grønari og stuttligari at lata onnur koyra saman við tær! So hevur tú gjørt títt 😉
Stovna tín túr her: pendla.fo/stovna-tur/ ... Sí meira ..Sí minni ..
Innsett 2 mánaðar síðan
Hvussu við Sandoynni? Ongir bussar koyra til Teistan ley og sunnumorgun fyrsta túr, og ongir bussar koyra av Gomlurætt til Havnar. Øgiliga keðiligt.
Koyrir tú úr Fuglafirði til Havnar í morgin, páskadag? Hevur pláss til ein afturat? Les nærri her: pendla.fo/ynski-tur/entry/180/
Vælkomin at deila 😉
Koyrið saman! 🙂 ... Sí meira ..Sí minni ..
Innsett 2 mánaðar síðan
INN Á TOFTIR SEINNAPARTIN Í MORGIN? 🙂
Kanst tú geva Torkili og 3-4 øðrum monnum lift? Teir skulu inn á Toftir í morgin, leygardagin, um 17 tíðina.
Um ja, so les meira um hetta ynski til túr her: pendla.fo/ynski-tur/entry/177/
Koyrið saman 🙂
Vælkomin at deila 😉 ... Sí meira ..Sí minni ..
Innsett 4 mánaðar síðan
"Bilurin sum amboð og lívsstílur"
Hoyrdi tú sendingina um bilar og um hvussu ymiskt teir vera brúktir? Fyri summi er bilurin mest eitt amboð - fyri onnur meira ein lívsstílur.
Eitt stutt prát var eisini við okkum frá Penda.fo um okkara arbeiðið við at fáa fleiri at koyra saman, m.a. um hvussu alt byrjaði. 🙂
Um tú ikki hoyrdi sendingina (Nón, 28.11.17), so ber enn til at hoyra hana á netvarpinum hjá KvF, her: kvf.fo/non?sid=74837
Prátið við okkum varðar 7 min og byrjar 17 minuttir inni í sendingini.
Koyrið saman 🙂
www.pendla.fo ... Sí meira ..Sí minni ..
TemaTýsdagur - bilurin sum amboð og lívsstílurFyri summi er bilurin amboðið, ið skal flyta teg úr einum staði í hitt, meðan bilurin fyri onnur er eitt listarverk og ein partur av lívsstílinum. Og í dag lýsa vit bilin og bilmentanina ú...
Innsett 4 mánaðar síðan
NÝGGJÁRSYNSKI 🙂
Okkara nýggjársynski er, at vit øll fara at koyra meira saman í 2018 🙂
Tá hevði 2018 verið eitt ár við færri bilum á vegunum, minni sliti, reinari luft, lægri bensinútreiðslum og meira práti og hugna meðan tú koyrir 🙂
Kanska eisini títt nýggjársynski?
Skráset teg her: pendla.fo/registration
Stovna tínar túrar her: pendla.fo/stovna-tur
Koyrið saman! 🙂
Vælkomin at deila 😉 ... ... Sí meira ..Sí minni ..
Innsett 5 mánaðar síðan
| PENDLARAPLÁSS |
Heldur enn at koyra einsamøll ella einsamallur allan vegin til arbeiðis ella í skúla, ber til at koyra til eitt pendlaraplássi og har hitta onnur, sum skulu somu leið sum tú. 🙂
Kanska tit koyra víðari í tínum bili? Ella kanska tú fer víðari við bussinum? 😀
Vit hava gjørt eitt kort, sum vísir, hvar pendlarapláss eru. Sí her: pendla.fo/pendlaraplass/
Fyri hvørt pendlarapláss er upplýst, um bussur koyrir til plássið, um bussskýli, ljós og ruskílat er á plássinum.
Kortið er gjørt í samstarvi við www.Landsverk.fo
Koyrið saman! 🙂
Vælkomin at deila 😉 ... Sí meira ..Sí minni ..
Innsett 5 mánaðar síðan
Býrt tú í Vágum og saknar fart til Havnar? So kanst tú koyra við Lailu, sum fer úr Miðvági hvønn gerandisdag kl. 07.50. Fer úr Havnini aftur kl. 16.
Túrur: pendla.fo/turar/entry/37/
Vælkomin at deila! 😉
Koyrið saman! 😃 ... Sí meira ..Sí minni ..
Innsett 6 mánaðar síðan
Jógvan Sivar
Kenneth Olesen
Pætur Midjord
Julius Nattestad Olsen
Á pendla.fo er ein, sum ynskir fart millum Leirvík og Havnar. Koyrir tú hesa leið allar gerandisdagar og hevur tú hug at fáa ein afturat við tær í bilin? Úr Leirvík kl. 6.50 og úr Havn kl. 16.
Les meira her: pendla.fo/ynski-tur/entry/167/
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 7 mánaðar síðan
Fert tú úr Havnini til Klaksvíkar í dag um 18 tíðina?
Kanst tú taka ein við tær?
Um ja, so les nærri her: pendla.fo/ynski-tur/entry/166/
Vælkomin at deila 😉
Koyrið saman! 🙂 ... Sí meira ..Sí minni ..
Innsett 8 mánaðar síðan
EIN Í HVØRJUM BILI!
Nú hevur Tórshavnar kommuna við kanning staðfest tað, sum flest øll munnu vita: at bert eitt fólk er í meginpartinum av øllum bilum, sum koyra á landsvegunum!
Heldur tú eisini, at hetta er ov galið?
Lat onnur koyra við tær!
Stovna tín túr her á pendla.fo! pendla.fo/stovna-tur/
Hví ikki royna? 😉
Koyrið saman! 🙂Hava savnað hagtøl fyri ferðslu í kommununi
Visti tú, at 689 bilar koyra eftir Hvítanesvegnum til Havnar um tíman gerandismorgnar, og at 77 prosent av førarunum sita einsamallir í bilinum?
Tórshavnar kommuna er við í átakinum European Mobility Week. Kommunan kallar átakið FERÐAST GRØNT. Evnið í ár er “Sharing gets you further” ella á føroyskum “Saman røkka vit longri”.
Sambært umhvørvispolitikkinum Grøna leiðin, vil Tórshavnar kommuna, at tvífalt so nógv ganga ella súkkla í 2020 borið saman við 2016. Fyri at málið kann verða rokkið, er neyðugt við ferðsluhagtølum og yvirliti yvir, hvussu ferðslan er bygd upp.
Nógvir bilar og nógv einsamøll
Tveir dagar í august millum klokkan 7:30-8:30 taldi kommunan, hvussu nógvir bilar komu inn til Havnar bæði við Hvítanesvegin og við Kirkjubøarvegin.
Við Hvítanesvegin komu í miðal 689 bilar inn til Havnina um tíman. Í 77 prosent av bilunum var førarin einsamallur. Við Kirkjubøarvegin koyrdu í miðal 215 bilar inn um tíman, og í 62 prosent av teimum var førarin einsamallur.
Í millum februar og mai mánað vóru teljingar eisini gjørdar inni í býnum. Hesar hava víst, at í morgunferðsluni koyra 907 bilar um tíman á Jóannesar Paturssonar gøtu. Og 669 bilar koyra um tíman eftir Marknagilsvegnum seinnapartar, ta´ið nógv ferðsla er.
European Mobility Week er í døgunum 16.-22. september, og tá verða skelti við kunning um ferðsluteljingarnar sett upp við Jóannesar Paturssonar gøtu og við Marknagilsvegin. Nøkur dømi síggjast á myndini. ... Sí meira ..Sí minni ..
Innsett 8 mánaðar síðan
Norður til TOTO og suður aftur aftaná?
Hevur tú hugsað um, at onkur kanska ynskir fart?
Lat onnur vita nær og hvagar tú koyrir ☺
www.pendla.fo
Vælkomin at deila! 😉 ... Sí meira ..Sí minni ..
pendla.fo - Koyrið saman! Tann føroyski pendlaraportalurinKoyrið saman! Á pendla.fo ber til hjá tær, sum pendlar við bili at finna onnur, at koyra saman. Skáset teg sum brúkari, antin við bili ella uttan bil.
Innsett 9 mánaðar síðan
Á pendla.fo sært tú nú, hvørjum tú kanst koyra við til og úr SF í Klaksvík 🙂
HÓSDAGIN 10. AUGUST 2017
Til Klaksvíkar:
1) John koyrir úr Hoyvík um 19-20 tíðina: pendla.fo/turar/entry/147/
2) Maria koyrir úr Havn kl. 15 - les nærri her: pendla.fo/turar/entry/148/
Úr Klaksvík:
Enn eingin túrur.
Koyrið saman! 🙂
Vælkomin at deila 😉 ... Sí meira ..Sí minni ..
Innsett 9 mánaðar síðan
Á SUMMAR FESTIVAL VIÐ BILI?
- "Hey Óli - tekur tú bilin við á Summar Festival?"
- "Ja"
- "Kann eg koyra við tær?"
- "Sjálvandi! Eg havi longu stovnað túrarnar á www.pendla.fo"
- "Frálíkt, eg fari at tjekka www.pendla.fo"
- "Har finnur tú telefon nummarið hjá mær og har ber eisini til at senda mær boð"
- "Óført! Tú hoyrir frá mær!"
Ger sum Óli: stovna tínar túrar á www.pendla.fo - so vita onnur, nær tú koyrir.
Koyrið saman við øðrum - tað er grønari, stuttligari og bíligari 🙂
Vælkomin at deila... 😉 ... Sí meira ..Sí minni ..
Innsett 10 mánaðar síðan
Sera pent gjørt av tær Óli Abrahamsen😂
Óli Køtlum William Bærentsen Jo óli, got milk
Hanus Á Tjaldrafløtti, tú sigur aldrin frá
Laila Neshamar
Kristian Hammer Thomsen
Heini Holm
Óli Eydsteinsson Poulsen koyrir tu?
Petur Dahl
Innsett 10 mánaðar síðan
Vilt tú lata onnur koyra saman við tær? ☺
Á pendla.fo kanst lata onnur vita, nær og hvagar tú koyrir, t.d. um tú Gøtu til Havnar ella úr Gøtu til Viðareiðis. ☺
pendla.fo/stovna-tur/
Koyrið saman! ☺
Vælkomin at deila 😉 ... Sí meira ..Sí minni ..
Stovna túr á pendla.fo - koyrið saman!Stovna túr á pendla.fo við at útfylla teigarnar her á síðuni, lætt og ómakaleyst. Tú kann eisini brúka Facebook at innrita við.
Innsett 10 mánaðar síðan
Á pendla.fo sært tú nú, hvørjum tú kanst koyra við til G! í Gøtu 🙂
MIKUDAGIN 13. JULI 2017:
Fyribils eru hesir túrar:
1) Niels koyrir úr Havn kl. 14 - les nærri her: pendla.fo/turar/entry/133/
2) Solveig koyrir úr Havn kl. 18 - les nærri her: pendla.fo/turar/entry/135/
Una koyrir úr Havn kl. 18 - les nærri her: pendla.fo/turar/entry/136/
Koyrið saman! 🙂
Vælkomin at deila 😉 ... Sí meira ..Sí minni ..
Innsett 10 mánaðar síðan
Petur Háberg 🙂
Sára Svartá
Í hesum døgum eru nógv, sum ynskja fart til og úr Gøtu!
Kanska tú kanst geva onkrum eitt lyft?
Á heimasíðuni pendla.fo kanst tú stovna túrin/túrarnar hjá tær. So vita onnur, nær tú koyrir og kunnu seta seg í samband við teg 😀
Stovna túr á pendla.fo her: pendla.fo/stovna-tur/
Vælkomin at deila! 😉
Koyrið saman! 😀 ... Sí meira ..Sí minni ..
Innsett 10 mánaðar síðan
Birita Heradóttir
GRØNARI FERÐSLA TIL STEVNUR OG FESTIVALAR 🙂
1) Fer tú á G!? Tórsfest? Ólavssøku? Summarfestival? Um ja, so:
2) Tekur tú bilin við? Um ja, so:
3) Er bilurin fullur? Um nei, so:
4) Hevur tú hug at lata onnur koyra við tær? Um ja, so:
5) Lat onnur vita nær og hvagar tú koyrir, við at stovna túrin ella túrarnar hjá tær her: pendla.fo/stovna-tur/
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 11 mánaðar síðan
Vestur á flogvøllin Kristi himmalferðardag?
Pláss er fyri einum persóni í bili, sum fer úr Havnini 25. mai, kl. 12.30. Koyrt verður suðuraftur til Havnar kl. 14.
Les um túrin her: pendla.fo/turar/entry/129/
Vælkomin at deila... 😉
Koyrið saman! 🙂 ... Sí meira ..Sí minni ..
Innsett 1 ár síðan
Koyr grønari og bíligari
Á pendla.fo kanst tú lata onnur vita, nær og hvagar tú koyrir!
Tú kanst stovna túrin hjá tær her: pendla.fo/stovna-tur/
Enn ikki brúkari á pendla.fo? Skráset teg her: pendla.fo/registration/
Koyrið saman! 🙂
Vælkomin at deila 😉 ... Sí meira ..Sí minni ..
Innsett 1 ár síðan
Býrt tú á leiðini úr Oyndarfirði til Havnar? So kanst tú koyra við Kenneth, sum fer úr Oyndarfirði hvønn gerandisdag kl. 7.
Kenneth koyrir úr Havn kl. 17.
Koyrið saman!
Vælkomin at deila 😁
Túrur: pendla.fo/turar/entry/40/ ... Sí meira ..Sí minni ..
Innsett 1 ár síðan
Fleiri í hvørjum bili! ☺
Pendlar tú til Havnar? Hví ikki koyra saman við onkrum, sum longu koyrir? Hygg her, hvørjir túrar eru stovnaðir á pendla.fo – kanska tú kanst fáa fart!
Koyrið saman! ☺
Vælkomin at deila 😉
www.pendla.fo/turar ... Sí meira ..Sí minni ..
Innsett 1 ár síðan
Býrt tú í Vágum og saknar fart til Havnar? So kanst tú koyra við Lailu, sum fer úr Miðvági hvønn gerandisdag kl. 07.50. Fer úr Havnini aftur kl. 16.
Túrur: pendla.fo/turar/entry/37
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 1 ár síðan
Jógvan Sivar
Leivur 🤗
Pendla.fo á snildfonini
Ikki øll vita tað, men pendla.fo riggar eisini á fartelefonini ! 😀
Tað er sindur ymiskt frá telefon til telefon, hvussu gerast skal fyri at fáa ikonir á skíggjan. Men royn hetta:
Opna fyrst pendla.fo á snildfonini, trýst síðani á “Gem i bogmærker” og undir “Føj til”, velur tú “Startskærm” í staðin fyri “Bogmærker”.
Tá hetta er gjørt, skuldi tú haft pendla.fo ikonina á snildfonini 📱
Tit eru vælkomin at viðmerkja, um tað skal gerast annarleiðis á tíni telefon.
Sí meira á: pendla.fo/um-pendla-fo/fa-pendla-fo-sum-app
Koyrið saman! ... Sí meira ..Sí minni ..
Innsett 1 ár síðan
Plakat til arbeiðsplássið?
Hevur tú hug at fáa eina "Koyrið saman til arbeiðis!" plakat at hanga upp á tínum arbeiðsplássi? Send okkum eini boð, og vit koma framvið við henni. Tað er ókeypis og tú ert við til at gera Føroyar grønari! 🙂
Bílegg her: pendla.fo/virkir/bileggplakat
Vælkomin at deila, ikki minst á Facebook vanganum hjá tínum arbeiðsplássi 🙂 ... Sí meira ..Sí minni ..
Innsett 1 ár síðan
Nú pendla.fo hevur eitt ár á baki, halda vit, at tíðin er komin til at eftirmeta, hvussu fyrsta árið gekk.
Um tú er ein av okkara yvir 300 skrásettu brúkarum, so fekk tú 1. feb. 2017 ein teldupost við nøkrum spurningum. Vinarliga finn teldupostin fram og svara spurningum.
Gott hevði verið at fingið svar frá so mongum brúkarum, sum til ber 🙂
Vit eru eisini áhugað at hoyra frá tykkum gott 3.300, sum hava dámað okkara FB síðu!
Hevur tú eina viðmerkingar ella eitt gott hugskot um, hvussu vit fáa enn fleiri at brúka pendla.fo, so ert tú meira enn vælkomin at geva okkum konstruktivan kritikk, sum viðmerking til hetta uppslagið 🙂
www.pendla.fo
Koyrið saman! 🙂 ... Sí meira ..Sí minni ..
Innsett 1 ár síðan
Jónfríð ynskir fart úr Havnini til Kollafjarðar, miku- og hóskvøld um 23 tíðina. Koyrir tú somu leið og hevur eyka pláss í bilinum?
Les nærri her: pendla.fo/ynski-tur/entry/96/
Vælkomin at deila 😉
Koyrið saman! 🙂 ... Sí meira ..Sí minni ..
Innsett 1 ár síðan
Jónfríð Oluffa Símunardóttir Skorhamar
Óhoyrt koyra samman ? Brukar nogv for nogv Benzin!
David Strauss Sømark koyrir tu ikki hesa leiðina?
Gott nýggjár!
Við ynski um eina enn grønari ferðslu í 2017.
Koyrið saman 🙂
www.pendla.fo ... Sí meira ..Sí minni ..
Innsett 1 ár síðan
Býrt tú í Havn og arbeiðir í Kollafirði?
So hevur tú møguleika at fáa fart við Abraham, sum allar gerandisdagar koyrir úr Havn kl. 06 og heim aftur á leið kl. 16.
Les meira: pendla.fo/turar/entry/93
Koyrið saman! 🙂
Vælkomin at deila 😉 ... Sí meira ..Sí minni ..
Innsett 1 ár síðan


text:
Tróndur Arge 16.05.2018 (15:35)
Suni: Tímdi ikki Barcelona ella Real
Í kvøld verður Europa League finalan í fótbólti. Hon er millum Atletico Madrid og Marseille. Millum Atletico Madrid fjeppararnar í Føroyum, er kendi flogbóltsspælarin, Suni Juul Pedersen. Ikki heilt ólíkur Peter Schmeichel í kropsbygnaði, valdi hann flogbóltin framum fótbóltin, har hann síðani hevur verið drúgvur á føroyska landsliðnum.
Les eisini: Diego Simeone má sita á áskoðaraplássunum
Undan Europa League finaluni í kvøld hava vit spurt hann, hvussu tað bleiv til júst Atletico Madrid, tá meginparturin heldur við FC Barcelona ella Real Madrid.
Les eisini: Danjal av Rana um Marseille
In.fo: Hví fórt tú at halda við júst Atletico?
Suni Juul Pedersen: Haldi alt byrjaði við, at eg tímdi ikki at halda við teimum somu liðum sum vinmenninir. Tá tú gekk í fólkaskúla, so skuldi tú næstan hava eitt lið i hvørjum landi at halda við. Tá tað kom til Spania, so hildu hinir við Barcelona og Real Madrid. Minnist at eg sá ein Champions League dyst hjá Atletico móti Ajax í 1997. Teir taptu 3-2, men tá var eg púra vekk i Atletico, sum milllum annað hevði Kiko og Diego Simeone á liðnum. Serliga Kiko dámdi mær væl fyrstu árini.
Hvussu væl fylgir tú við liðnum?
Eg vil siga, at eg fylgi øgiliga væl við. Hyggi eftir næstan øllum dystunum hjá teimum. Tað havi eg gjørt i nógv ár.
Ert tú spentur til finaluna í kvøld?
Eri rættiliga spentur til finaluna í kvøld. Sjálvt um tað ‘bara’ er Europa League finalan, so er tað ein dystur, sum hevur nógv at siga. Tað er langt síðani at tú sá, at tað ikki bleiv til nakað gull í landskappingini. Copa del Rey bleiv av ongum, og Champions League varð ein skandala. Ein sigur í hesu finaluni, so er kappingarárið ikki so galið allikavæl.
Hvat væntar tú av finaluni?
Fyri at vera heilt erligur, so vænti eg ikki ta mest spennandi finaluna. Vænti at Atletico fara, ikki teimum líkt, at stýra dystinum. Tað er eftir mínum tykki, klassamunur á liðunum. Um eg skuldi tippað, so hevði eg sagt 2-0 til Atletico. Kanska 3-0 um Antoine Griezmann er í hopla.
Hvør er spælarin at halda eyga við?
Tað er ongin ivi um, at Antoine Griezmann er lyklaspælarin hjá Atletico. Tá hann spælir upp til sítt besta, tá eru teir ringir at steðga. Vænti mær minst eitt mál frá honum i kvøld. Vænti eisini, at Diego Costa fer at gera um seg. Vónandi við einum máli, og ikki bara kjaftasliti og onkrari skitnari gerð.
Europa League finalan:
Marseille – Atletico Madrid (19.45)
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Glýsa, glýsufiskur (toskaættin)
Trisopterus minutus (Linné, 1758)
Stødd: Glýsa verður í minsta lagi upp í 40 cm long, men vanliga í veiðuni er hon 20 til 30 cm.
Dýpi: Hon er úr 10 niður á 300 metra dýpi, sjáldan djúpari enn 200 m.
Litur: Glýsa er gulbrún á bakinum, kanska við einum grønligum farra. Síðurnar eru hvítar- blankar, og serliga kjálkarnir skína sum silvur. Hon hevur lítlan, svartan blett við uggafjaðrafestið.
Teinar: R1 12-13; R2 23-26; R3 22-25; G1 28-29; G2 23-25.
Lýsing: Glýsa hevur tríggjar ryggfjaðrar og tvær gotfjaðrar. Tann fremsta ryggfjøðurin er stutt og høg, tríhyrnt, og fremsti teinur stingur upp úr hinum. Mittasta ryggfjøður hevur sama skap og stødd sum fremra gotfjøður, men er heldur lægri. Aftasta ryggfjøður er eins og aftara gotfjøður, tær eru um helvt til støddar sum fremra gotfjøður. Uggafjaðrarnar og búkfjaðrarnar eru smáar. Búkfjaðrarnar eru smalar, og fremsti teinur er væl longri enn hinir og røkkur, nakað ymiskt frá fiski til fisk, aftur móti gotfjøðurini. Sterturin er beinur aftan. Strikan er nakað bogin oman fyri uggafjøðurina. Hon hevur finnu umleið 3/4 av eygnatvørmátinum. Hon hevur lítið yvirbit. Eygnatvørmátið er størri enn gronin. Gotið er heldur fremri enn aftari endi á fremsta ryggfjøðurfesti.
Eyðkenni: Hon líkist mest hvítingsbróðir, sum tó hevur lítið undirbit. Búkfjaðrarnar koma aftur um gotið. Hon hevur lítið yvirbit, stóra finnu og stór eygu.
Týdningur: Undir Føroyum hevur hon ikki vinnuligan týdning, men aðrastaðni verður hon veidd til ídnað og matna.
da: Glyse, en: Poor cod, fr: Petit tacaud, ís: Dvergþoskur, no: Sypike, tý: Zwergdorsch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Hóast stak vánaligt veður so vóru vit nøkur treyst, sum einki løgdu í veðrið, møtt til leygardagsrenningina “Renn fyri heilsuni”. Vit vóru nokk eini 30 í tali, og í dag endaðu vit í FAST, har vit fingu frukt og vatn.
Nú bert ein vika er eftir til Tórshavn Marathon, er bert at vóna at líkindini verða betur enn í dag. Men eg eri positivur, og velji at trúgva uppá tað góða veðrið, sum verður komandi vikuskifti.
Eg fekk góðar 6 km uppá loggi ídag. Í morgin verður tað tann síðsti hálvlangi túrurin, kanska einar 15 km, so verður tað bara stuttir túrar fram til komandi sunnudag. Annars havi eg hesa vikuna runnið 2 super túrar út á Núp.


text:
Dalarnas län
Dalarnas län er ein sýsla í Svøríki. Í vestri hevur Dalarnas län mark við Noreg, í norðri við Jämtlands län, í ein landnyrðing og móti eystri við Gävleborgs län, í suðri víð Värmlands län, Örebro län og Västmanlands län. Dalarnas län varð stovnað í 1647. Høvuðsstaðurin í Dalarnas län er Falun.
Dalarnas län hevði 278.465 íbúgvar í 2014 og er 30.222,6 km² til víddar.
Kommunur[rætta | rætta wikitekst]
- Avesta kommuna
- Borlänge kommuna
- Falu kommuna
- Gagnefs kommuna
- Hedemora kommuna
- Leksands kommuna
- Ludvika kommuna
- Malung-Sälens kommuna
- Mora kommuna
- Orsa kommuna
- Rättviks kommuna
- Smedjebackens kommuna
- Säters kommuna
- Vansbro kommuna
- Älvdalens kommuna


text:
Runavíkar kommuna leggur stóran dent á at menna og reka fyrsta floks ítróttarverkløg til tey á leið 10-15 ítróttarfeløgini, sum eru virkin í økinum, bæði nú og í framtiðini.
Besta dømið higartil er ivaleyst Bylgjan í Runavík, sum av Lokale- og Anlægsfonden, sum stuðlaði verkætlanini, verður nýtt sum ein fyrimynd fyri samanbyggingar og fimleikarhallir í Norðurlondum. Í løtuni verður arbeitt við næstu stóru verkætlanini - einari svimjihøll í Runavík.
Fyrr í ár gjørdi Runavíkar kommuna fyrsti føroyski limurin í felagsskapinum sportsfaciliteter.dk, sum er eitt netverk fyri ítróttaranlegg og kommunur í Danmørk. Síðani eru aðrar føroyskar kommunur komnar við, eins og felagsskapurin roynir at fáa limir úr Grønlandi.
Í seinastu viku gjørdist Runavíkar kommuna somuleiðis fyrsti føroyski limurin í altjóða felagsskapinum IAKS - International Association for Sports and Leisure Facilities, sum eisini hevur eina norðurlendska grein - IAKS Nordic. Limirnir í IAKS eru ítróttarverkløg, kommunur, felagsskapir, sambond og veitarar á økinum.
Endamálið við báðum felagsskapum er at deila vitan á ítróttar- og frítíðarøkinum, serliga í mun til menning, bygging og rakstur av ítróttarverkløgum.
Runavíkar kommuna ásannar, at sum ein lítil kommuna í heimshøpi er tað alneyðugt at leita sær íblástur og góð ráð frá netverkum úti í heimi. Hetta fyri at tryggja, at menning og rakstur av ítróttarverkløgunum er grundað á nýggjastu vitanina á økinum.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
”So ganga míni ár” Martin Joensen 60 ár
11.09.2013
Í sambandi við, at Martin Joensen fylti 60 ár tann 27. august í ár, verður skipað fyri listaframsýning og konsert í Vektarbúðini hjá Niels hjá John leygardagin tann 21. september 2013.
Kl. 14.00 - 19.00
Listaframsýning við málningum hjá Martin Joensen
Ókeypis atgongd.
Í íbúðini verður skipað fyri café.
Kl. 20.00 verður konsert við Martin Joensen
Jonhard Mikkelsen hugleiðir um skaldið,
Gyðja Hjalmardóttir lesir yrkingar
og Kirstin Johannesen syngir nakrar sangir
Atgongumerki til konsertina á 100 kr. verða seld á Kommunuskrivstovuni.
Einans 50 atgongumerki verða seld.
***
Martin Joensen er føddur 27. august 1953 í Vestmanna. Martin er útbúgvin grafikari, men er serliga vorðin kendur sum tónleikari, sangskrivari, tónasmiður og sangari. Martin hevur millum ár og dag spælt við fleiri ymiskum tónleikabólkum, og yrkingar hansara eru givnar út á ymsum plátum, bondum og fløgum, og í 2006 savnaðar í heildarsavn.
Martin var føddur í Vestmanna í 1953, og har vaks hann upp. Foreldur hansara vóru Emil Joensen av Heygum, Vestmanna, og Maria Joensen (fødd Jacobsen) av Vatnsoyrum. Hann var næstelstur av fýra systkjum. Hann tók realprógv í 1970, síðan studentsprógv úr Hoydølum í 1973. Hann er útbúgvin teknari og grafikari á Skolen for brugskunst í 1982. Martin hevur gjørt vart við seg á ymiskum listaøkjum. Hann er tónleikari, hevur skrivað sangir og yrkingar, myndskrýtt, skrivað sangleikir og gjørt løg. Fyrsti teksturin, sum varð nýttur til útgávu, var "Svarti Ravnur", sum Kræklingarspældu inn í 1975-76. Hann hevur verið limur í tónleikabólkinum Vestmenn síðani byrjanina í 1982, teir hava givið út fimm plátur.
Í 1986 gav Martin Joensen út bandið „Morgun". Bandið hevur heitið eftir hesari yrkingini, sum Martin gjørdi lag til og sjálvur syngur á bandinum.
Yrkingin Morgun er prentað í „Grønu sangbókini", sum kom út í 1993. Í Grønu songbók er hann umboðaður við 36 sangum, teir flestu av hesum hevur hann eisini sjávlur gjørt lag til.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Fríggjadagin í farnu viku hevði Føroya Arbeiðsgevarafelag eykaaðalfund, har víðkan av nevndini úr 7 nevndarlimum til 9 nevndarlimir var á skrá.
Ein av orsøkunum til, at nevndin í Føroya Arbeiðsgevarafelag nú skjýtur upp at fáa tveir nevndarlimir afturat, er, at fleiri arbeiðsgevarasamskipanir við árunum eru vorðnar limir í felagnum. Samstundis hevur felagið eisini fingið fleiri sáttmálar undir seg og fleiri fakfeløg at samstarva við.
Nevndin í Føroya Arbeiðsgevarafelag hevur talt sjey limir síðan 1992. Tá varðaði felagið av knapt 10 sáttmálum við 7 fakfeløg. Hetta talið er nú knapt 40 sáttmálar við 18 fakfeløg.
Eykaaðalfundurin samtykti uppskotið, og nýggir nevndarlimir í Føroya Arbeiðsgevarafelag eru Árni Ellefsen, stjóri í BankNordik, og Odd Eliasen, stjóri á Havsbrún.


text:
Potensur
Potensur er tað sama sum at falda við sama tali fleiri ferðir. Hetta eru tveir mátar at skriva tað sama, til dømis er tað sama sum . Tá ið vit falda sama tal fleiri ferðir við sær sjálvum, skriva vit hetta á ein serliga hátt: hetta nevna vit potens. T.d. fimm á triðja (stigi) er 125: . Talið, sum verður falda við sær sjálvum, verður nevnt rótin, t.e. 5. Talið, sum sigur, hvussu nógvar ferðir rótin 5 skal faldast við sær sjálvari, verður nevnt stigvísi (3). Stigvísi og rót verða undir einum nevnd potensur.


text:
U19-landsliðið við gentum úttikið
ítróttur12-06-2017 - 16:10 - Jóanis Nielsen
John Petersen, venjari hjá U19-landsliðnum við gentum, hevur úttikið hópin, sum um mánaðarskifti juni-juli skal til menningarkapping í Lettlandi.
John Petersen er venjari hjá U19-gentunum, og saman við hjálparvenjaranum, Jan Mølvad Laursen, hevur hann nú úttikið tær 18, sum í næstum skulu umboða Føroyar í Lettlandi.
Hópurin
Andrea Silja Snedker Hoydal, AaB Ålborg (DEN)
Ása Stórá Carlsen, AB Argir
Rúna Olsen, B68 Toftir
Sonja Terjadóttir Dalsgaard, B71 Sandur
Rebecca Gjógvará, Bramming (DEN)
Bjarta Djurhuus, EBS/Skála
Rebekka Eschen Danielsen, Forus og Gausel IL (NOR)
Poula Andreassen, HB Tórshavn
Sara Samson Lamhauge, HB Tórshavn
Julia Helena Dal Henriksen, HB Tórshavn
Mona Rasmusardóttir, ÍF/Víkingur
Jensa Kannuberg Tórolvsdóttir, ÍF/Víkingur
Randi Eyðunsdóttir á Bergi, KÍ Klaksvík
Sanna Jacobsen, KÍ Klaksvík
Hanna Klein Poulsen, KÍ Klaksvík
Kristin Højsted, TB/FCS/Royn
Julia Naomi Mortensen, TB/FCS/Royn
Rebekka Klein Olsen, Viborg (DEN)
Skráin
2. juli Turkaland – Føroyar (kl. 14:00 lokala tíð)
3. juli Føroyar – Lettland (kl. 14:00 lokala tíð)
Føroyska ferðalagið verður heima aftur í Føroyum týsdagin 4. juli


text:
Fiskurin á Sjósavninum verður fóðraður 2 ferðir um vikuna. Tað er nóg mikið, men tó plaga tey á savninum at geva fiskunum eitt sindur at eta, tá ið skúlaflokkar og aðrir bólkar vitja. Fiskarnir fáa mest høgguslokk og hvítingsbróður at eta. Onkuntíð fáa teir eisini nebbasild.
Smáfiskurin skal tó hava at eta hvønn dag.
Av og á fær Sjósavnið fóður frá skipum, men onkuntíð fer starvsfólkið út við glúpi at veiða, og onkuntíð má fóður keypast.
11 mánaðir uttan at eta!
Fiskar kunnu liva leingi uttan at eta. Til dømis fekk Sjósavnið einaferð nøkur stór sjósíl, sum onki vildu eta, fyrr enn 11 mánaðir vóru gingnir.
Tað ganga vanliga nógvir dagar, áðrenn fiskar, ið koma á Sjósavnið, fáast at eta.


text:
Hetta er Hallo.fo
Hallo.fo varð sett á stovn á várið 2000. Síðani 10. mai 2000 hevur Hallo.fo virkað sum nethandil, ið ynskir at bjóða kundum sínum eitt gott úrval innan fartelefonir og tilhoyr til fartelefonir.
Hallo.fo umboðar allatíðina tey kendastu og mest spennandi merkini innan hetta økið, eitt nú Apple, Samsung, Sony, HTC v.m., og ger hetta, at Hallo.fo altíð kann bjóða fartelefonir til ein og hvønn tørv.
Í juli 2002 bar til at keypa beinleiðis via DK/VISA á www.hallo.fo og var Hallo.fo sostatt ein tann fyrsti nethandil í Føroyum, um ikki tann fyrsti.
Í november 2002 bar til at keypa Føroya Teletíð online gjøgnum www,hallo.fo
Hetta var fyrstu ferð, at hetta var gjørligt í Føroyum, men er hetta nú tikið av síðuni hjá Hallo.fo
Í dag ber til at keypa talutíð online hjá bæði Føroya Tele og Vodafone
Tann 20. desember 2002 fekk Hallo.fo nýtt snið
Í februar 2006 fekk Hallo.fo enn einaferð nýtt snið
Í mai 2011 fór Hallo.fo undir at menna sokallaðar apps til Android og iOS
Í desember 2011 fekk Hallo.fo nýtt búmerki/logo
Í mai 2015 fekk Hallo.fo nýtt snið og fór tá eisini undir at taka ímóti fleiri gjaldskortum, eitt nú Mastercard.
Nú ber eisini til at gjalda via PayPal


text:
Leys størv
Søgan
Samstundis sum teldan gjørdist hvørsmansogn, vaks tørvurin á teldutøkum hjálpartólum. Fyrst í 1990-árunum kom tann føroyski rættstavarin út á fyrsta sinni. Tað var tann táverandi Teldudeildin á Fróðskaparsetri Føroya, sum stóð fyri arbeiðinum. Upprunaliga varð hann gjørdur til tað tá nógv nýtta tekstviðgerðarforritið WordPerfect. Seinni varð orðalistin víðkaður, og hann varð atlagaður til at kunna nýtast til Word.
Tað var eitt stórt forarbeiði, ið skuldi gerast, áðrenn rættstavarin kundi gerast veruleiki. Fyrst var at fáa fatur í føroyskum teksti, og tað gekst rímiliga væl. Neyðugt var at hava ymisk tekstasløg umboðað í tekstasavninum, t.d. tíðindatekstir, bókmentatekstir og yrkistekstir. Prentsmiðjur, fjølmiðlar og forløg vóru beinasom og lótu verkætlanini teldutøkar tekstir. Men tað var drúgført arbeiði, tí at fyrst skuldu loyvi fáast frá hvørjum einstøkum høvundi, og teir vóru nógvir. Eisini her var stór vælvild. Tá ið so loyvini vórðu fingin og tekstirnir fingnir til vega, máttu teir rættlesast. Og tað var eisini stórarbeiði. Har máttu nógvir og dugnaligir rættlesarar fara ígjøgnum alla hesa stóru tekstmongdina, og tað var ikki løtuverk. Tí skal rættstavarin gera gagn, má hann vera væl og vandaliga rættlisin, og til tað arbeiðið fingu vit teir bestu rættlesararnar í landinum.. Hetta arbeiðið fór fram umleið 1990, og í ’91 og ’92 komu so teir fyrstu føroysku rættstavararnir á marknaðin.
Nýggj verkætlan í 2010
Tann tøkniliga menningin gongur skjótt, og sum frá leið gjørdist greitt, at hesin rættstavarin ikki kundi nýtast til tey nýggju forritini. Tí var stórur tørvur á einum føroyskum rættskrivingaramboði til tær nýggju telduskipanirnar. Tørvurin var stórur allastaðni í samfelagnum, hjá skúlaungdómi, lesandi, á almennum og privatum skrivstovum o.s.fr. Tað endaði so við, at ein bólkur av mál- og teldufrøðingum við tilknýti til Fróðskaparsetur Føroya fór undir eina verkætlan við tí endamáli at menna ein ókeypis almennan rættstavara til føroyskt. Tað var í 2010.
Fyrsta stigið í verkætlanini var at gera tann verandi rættstavaran til Office 2000-2007 ókeypis. Síðani eru útgávur gjørdar til onnur forrit, og nú finst hann til forritini LibreOffice/OpenOffice, Firefox-kagan og Thunderbird-teldupostforritið. Harumframt er ein útgáva til Mac-teldur, sum ger tað møguligt at brúka rættstavaran í nógvum av teimum forritum, sum fylgja við Mac.
Vinningurin av hesi verkætlan er, at skúlaverk og almenningur ikki longur hvør í sínum lagi skulu brúka pengar til at útvega sær hesi rættskrivingaramboð, men fáa tey ókeypis til allar teldur. Málsliga er eisini nógv vunnið. Føroyskt fær sjónliga og natúrliga støðu, sum eitt móðurmál eigur at hava. Granskingarliga og málrøktarliga fáa vit eitt hent amboð, og peningaliga er nógv at spara.
Gev gætur!
Verandi útgáva av Stavaranum virkar IKKI til Microsoft Office 2010 64 bit og til Microsoft Office 2013 yvirhøvur. Hetta stendst av nøkrum broytingum, sum Microsoft seinnu árini hava gjørt í málhandferini í MS Office. Hesar broytingar eru teir ikki stórvegis sinnaðir at geva okkum innlit í. Hetta er óheppið, tí slíkt innlit er altavgerandi neyðugt fyri at tillaga Stavaran til nýggjastu útgavur av MS Office.
Útlitini fyri eini loysn eru óviss. Í løtuni er støðan tann, at Setrið er farið í samráðingar við útlendskar 3. parts veitarar, men greitt er longu nú, at møguligar loysnir haðani væntandi ikki eru eins dygdargóðar og brúkaravinarligar sum tann, vit kenna í verandi Stavara.
Meir kunning kemur, tá id meir er at frætta.